c: text/html

text:
UKUSHUMAYELA NOKUFUNDISA EHLABATHINI LONKE
EYurophu
AMAZWE 47
ABEMI 741 311 996
ABAVAKALISI 1 611 036
IZIFUNDO ZEBHAYIBHILE 847 343
Abantwana Besikolo Batyelela IHolo YoBukumkani
UInes, intwazana efunda kwibanga lesine eFinland, yeva ukuba abantwana beklasi yayo baza kufunda ngamaNgqina kaYehova kwizifundo zabo zonqulo, ngoko, yabamemela kwiHolo yoBukumkani. Abafundi notitshala bayithanda le nto.
Kwiveki elandelayo abantwana abayi-38, bekhwele iibhayisekile zabo benjenjeya ukuya kwiHolo yoBukumkani ekumgama oziikhilomitha ezintlanu. Ootitshala ababini nenqununu nabo baya. KwiHolo yoBukumkani bamkelwa ngabazalwana ababini noodade abathathu. Ngoxa besatya, aba bantwana babebuza ngeholo nangamaNgqina: “Kwenziwa ntoni apha eholweni?” “Lelantoni ela gumbi?” Babebhekisela kwithala leencwadi. “Kutheni ‘u-6 ohlulwe ngo-10’ phaya edongeni?” Ngumxholo wonyaka ke lowo, uMateyu 6:10.
Ngenxa yokuba isikolo sikwiphulo lokuphelisa ukuntlonta esikolweni, abazalwana babonisa loo klasi ividiyo yoopopayi ethi Indlela Yokoyisa Umntu Okuntlontayo Ungakhange Umbethe, kwi-jw.org. Le klasi yaboniswa nezinye izinto ezikwiWebhsayithi yaza yadlalelwa nengoma yoBukumkani. Olo tyelelo lathath’ iyure.
Inqununu, ootitshala nabantwana baluthanda olo tyelelo. Inqununu yaba nomdla kwizinto eyazibona kwiWebhsayithi kuba yayicinga ukuba zinokusetyenziswa kwizifundo zonqulo. Yavuya yakuva ukuba nezinye iiklasi zamkelekile ukutyelela iHolo yoBukumkani. Ngenxa yoku, kusuku olulandelayo utitshala wenye iklasi wathetha namaNgqina, ecela ukutyelela eholweni.
Wachola Ubuncwane Enkunkumeni
UCristina, ohlala eRomania, akawazi umnyango wesikolo, ngenxa yoko akakwazi ukufunda nokubhala. Wayelihlwempu kangangokuba wayephila ngokukhangela iitoti neebhotile zeplastiki kwindawo yokulahla inkunkuma. Ngenye imini esakhangela, wabona into enomtsalane—iincwadi ezicacisa iBhayibhile ezinemibala emihle nabantu abonwabileyo. Ezithethela wathi, ‘Bamele ukuba bakho aba bantu ndawen’ ithile.’ UCristina wayefuna ngamandla ukuyazi into ebhalwe kwezi ncwadi, ngoko wacela umntu ukuba amfundele. Akuva ukuba zazineemfundiso zonqulo, yamkhathaza into yokuba abantu belahle enkunkumeni inkcazelo engeLizwi likaThixo. UCristina waqhubeka esiya kwindawo yenkunkuma ukuze aqokelele iincwadana, amaphecana neemagazini. Ezinye zazo zazisaphelele ngoxa ezinye zazikrazulwe. Wafunda indlela yokufunda ukuze azi ngakumbi ngezinto ezibhalwe kwezi ncwadi.
Kamva, amaNgqina aqhagamshelana noCristina, kwaza kwaqaliswa isifundo seBhayibhile. Wavuya gqitha akwazi ukuba uYehova uye wamtsala ngokusebenzisa iincwadi abangakhange babe namdla wazo abanye abantu. Uyaya kwiintlanganiso yaye ziyamchulumancisa izinto azifundayo. Enye yezona zinto zimvuyisayo ngoku kukuba ufumana iimagazini, iincwadi neencwadana ezintsha. Akuseyomfuneko ngoku ukuba aye kuzikhangela enkunkumeni. Ngokwenene uCristina wachola ubuncwane enkunkumeni!
Isifundo “Sasehlathini”
EJamani, ntsasa nganye uMargret uhamba nenja yakhe ehlathini. Uthi: “Ndiye ndizame ukuthetha nabantu abagqithayo. Ukuba abangxamanga, incoko ndiyisa eBhayibhileni.”
Ngenye imini wadibana nogogo ohamba nenja yakhe oneminyaka ephaya kwengamashumi asixhenxe. UMargret wancokola naye. Elo bhinqa layithanda loo ncoko laza laxelela uMargret ukuba liyathandaza kuThixo yaye liyifunda yonk’ imihla iBhayibhile. Ukususela ngoko, bamane bedibana baze bathethe ngezinto eziseBhayibhileni. Ngenye imini eli bhinqa labuza uMargret ukuba: “Kutheni uyazi kangaka iBhayibhile?” UMargret wathi uliNgqina likaYehova.
Izihlandlo ngezihlandlo uMargret wayesoloko ecela ukuliqhubela isifundo, kodwa lingavumi. Sekunjalo, akazange ayeke ukulishumayeza. Kwiinyanga ezimbalwa kamva, uMargret waphinda wacela ukuliqhubela isifundo. Ngoku eli bhinqa lade lamxelela ukuba liyoyika ukuqhutyelwa isifundo seBhayibhile kuba indoda ehlala nalo ayifuni nokuwabona amaNgqina kaYehova.
Ngoko uMargret waqonda ukuba xa esiya ehlathini makahambe neBhayibhile kunye nencwadi ethi Okufundiswa YiBhayibhile. Xa waphinda wadibana nelo bhinqa, ngenkalipho uMargret wathi: “Ngoku andiceli kukuqhubela isifundo seBhayibhile ekhaya, kodwa ndicela isifundo ‘sasehlathini.’” Lithe gwantyi iinyembezi, elo bhinqa lavuma ngokukhawuleza. Esi sifundo “sasehlathini” siqhutywa kathandathu ngeveki. Kuxhomekeka kwixesha lonyaka nemozulu, maxa wambi uMargret ebeye asiqhube phantsi kweambrela ekhanyise ngetotshi.
Ukunikina Intloko Okubhidayo
Udade ogama linguDelphine wayefundela uIrina waseBulgaria. UIrina wakuthanda oko wayekufunda waza waya rhoqo kwiintlanganiso. Kodwa umyeni kaIrina wayengafuni kwanto edibanisa umkakhe namaNgqina. Lo mfo wafuduka nentsapho yakhe baya kwenye yeelali ezincinane zaseSweden, nto leyo eyabangela uIrina akaphinda wadibana noDelphine. Noko ke, oovulindlela ababini, uAlexandra noRebecca, badibana noIrina, owayengasazi isiSwedish. Aba dade bamshumayeza ngesiBulgaria besebenzisa incwadana ethi Good News for People of All Nations. Emva koko, bekwasebenzisa le ncwadana, bambuza enoba akangethandi ukuba afumane iincwadi ngolwimi lwakhe. UIrina wayinikina ngamandla intloko yakhe. Oodade bamshiya becinga ukuba akanamdla.
UAlexandra wakhumbula ukuba uLinda, udade waseSweden okhonza eBulgaria, wayeza kufika kwiiveki ezimbalwa. Ngoko, wacinga ukuba kungangcono uIrina ayive inyaniso ngolwimi lwakhe. Xa uLinda wafikayo, yena noAlexandra baya kuIrina. UIrina wachazela uLinda ukuba ebethandaza qho ebusuku ecela uYehova amncede aqhubeke nesifundo sakhe. Wayesoloko ehamba nencwadi yakhe yesiBulgaria ethi Okufundiswa YiBhayibhile. Wayefuna ukuyibonisa amaNgqina awayenokudibana nawo esitratweni, kodwa zange abone nelinye. Kodwa ngoku wayechulumanca nyhani njengokuba wayefumana iincwadi ngesiBulgaria!
ULinda wabuza uAlexandra ukuba xa babedibana naye okokuqala kwakutheni ukuze bacinge ukuba uIrina akanamdla. UAlexandra wathi wanikina intloko. Encumile, uLinda wathi kaloku abantu baseBulgaria bayanqwala xa bengavumelani nawe baze banikine intloko xa bevuma. Ade abe uyasazi isiSwedish, uIrina usaqhubeka nesifundo sakhe seBhayibhile ngesiBulgaria. Yenzeka njani loo nto? Ufunda noDelphine besebenzisa izixhobo zale mihla ezikwenza umbone umntu othetha naye.
Umzekelo Katata
UJemima, ohlala eSpeyin, wayifundiswa esengumntwana inyaniso. Noko ke, xa wayeneminyaka esixhenxe ubomi bakhe batshintsha. Unina wagqiba kwelokuba akasafuni ukuba liNgqina likaYehova waza waqhawula umtshato. Xa wayeneminyaka elishumi elinesithathu, uJemima wayeka ukuhlanganisana namaNgqina waza wala ukufundiswa inyaniso nguyise.
Njengoko ekhula, uJemima wangena kwimibutho yasekuhlaleni neyeepolitiki, efuna abahlali benzelwe “ubulungisa.” Xa ethubeni wazibhaqa ephelelwe ngumsebenzi, uyise uDomingo wamnika umsebenzi wokupeyinta.
Ngenye imini xa babesebenza kunye, uyise wacela ukumqhubela isifundo. uJemima wala, kodwa wathi uza kutsho xa enomdla. Xa epeyinta, uDomingo ebedla ngokuphulaphula iincwadi ezirekhodiweyo njengeBhayibhile neemagazini, kodwa yona intombi yakhe yayikhetha ukumamela umculo wehlabathi.
NgoNovemba 2012, uDomingo, nowayephinde watshata, wamenyelwa kwiSikolo SeBhayibhile Sezibini EzingamaKristu. UJemima yammangalisa into yokuba uyise eza kushiya yonke into aye kwisikolo seBhayibhile iinyanga ezimbini aze athunyelwe naphi na. Wayeqala ngqa uJemima ukuqonda indlela engene nzulu ngayo inyaniso kwintliziyo kayise, yaye wayefuna ukwazi isizathu.
UJemima wayeka ukuphulaphula umculo wakhe waza waphulaphula izinto eziphulaphulwa nguyise. Waqalisa ukuba nemibuzo. Ngenye imini uDomingo ekhwele elelini epeyinta, uJemima wathi: “Usakhumbula ndisithi ndiza kukuxelela xa ndifuna ukufunda iBhayibhile? Ngoku lifikile elo xesha.”
Yamchwayitisa ke le uDomingo. NgoJanuwari 2013, baqalisa ukufunda kunye kabini ngeveki. Isikolo saqalisa ngoAprili, baza baqhubeka nesifundo sabo ngokusebenzisa izixhobo zale mihla ezikwenza umbone umntu othetha naye. UJemima weza kumsitho wabaphumeleleyo, walonwabela ucwangciso. NgoDisemba 14, 2013, uJemima wabhaptizwa.
UJemima uthi: “UYehova uye wanomonde nyhani kum, yaye zange andincame. Uye wandinika into endingazange ndayifumana ehlabathini—abahlobo bokwenene. Umanyano lwabazalwana lundenza ndimthande nangakumbi uYehova.”
Imbeko Ibalulekile
NgoMatshi 30, 2014, uVasilii, osele eneminyaka ekhonza kwiBheteli yaseRashiya wayeshumayela kufutshane neofisi yesebe xa kwathi gqi imoto yamapolisa. Ipolisa laphuma emotweni laza lamxelela ukuba ayiyeke le nto ayenzayo, ngenxa yokuba abamelwane bakhe bayakhalaza. Elinye ipolisa laliyirekhoda loo ncoko. UVasilii wagqiba ekubeni athobele, angabi enyus’ ehlisana nawo ngamalungelo akhe. Ngelo xesha kwakukho abantu ababukeleyo. UVasilii wemka, waza emva kweentsuku ezimbini wacela ukudibana nomphathi wamapolisa. Savunywa isicelo sakhe. Ebudeni baloo ntlanganiso, uVasilii wambulela lo mphathi ngomsebenzi omhle abawenzela abahlali nangokuba nobubele kuye kwiintsuku ezimbini ezidluleyo. Umphathi wajika wajonga isekela lakhe waza wathi, “Kuyo yonke le minyaka iyi-32 ndilipolisa, zange ndeva sinconywa ngomsebenzi wethu!” Encokweni, umphathi wenziwa waqonda ukuba umsebenzi wethu wokushumayela esitratweni usemthethweni. Umphathi wabuza uVasilii ukuba kutheni engazange axambulisane namapolisa xa esithi makayeke ukushumayela, ekubeni wayesazi ukuba wenza into esemthethweni? UVasilii waphendula wathi, “Ndiyawahlonipha amapolisa. Cinga nje ukuba bebeza kuthini abantu ababukeleyo xa ndixelela amapolisa ukuba abawazi umsebenzi wabo.” Umphathi nesekela lakhe bawathanda la mazwi, baza bamqinisekisa ukuba abasoze baphinde bamhluphe.

robotstxt: allowed

filter: keep


text:
NOVEMBA 21, 2014
EUKRAINE
Inkcazelo Eyongezelelekileyo: AmaNgqina KaYehova Anceda Abantu Abaninzi EUkraine
ELVIV, eUkraine—AmaNgqina kaYehova ahlal’ enceda amanye amaKristu athwaxwa yimfazwe kummandla okwimpuma yeUkraine.
AmaNgqina amalunga nayi-7 500 aye abaleka imfazwe, ibe aphantse abe yi-4 000 anyamekelwa ziikomiti ezincedayo ezisixhenxe ezilungiselelwe yiofisi yesebe yamaNgqina kaYehova eLviv. Amaxhoba aseleyo athathwe zizalamane namaNgqina aseUkraine naseRashiya. Ezinye iikomiti zokunceda ezintandathu zinyamekela amaNgqina angaphezu kwayi-17 500 asekulo mmandla wemfazwe.
Isebe laseLviv lithe kusweleke kusweleke amaNgqina amathandathu okoko iqalile imfazwe. Elinye iNgqina laseKramatorsk lasweleka ngoJuni 17, 2014, xa kwadubula ibhombu ecaleni kwemoto elalikuyo. Kwakhona le bhombu yasuba ubomi bamanye amaNgqina amahlanu ahlala eDonetsk, eSloviansk, eRozkishne naseLuhansk.
Iofisi yesebe iye yanceda ekuphindeni kwakhiwe iindawo zokunqulela namakhaya amaNgqina.
Fowunela:
UJ. R. Brown, Office of Public Information, tel. +1 718 560 5000
EUkraine: UVasyl Kobel, tel. +38 032 240 9323


text:
IIMBALASANE ZONYAKA ODLULILEYO
Kunikezelwa Amasebe
“IMINCILI endinayo ingaphaya,” watsho njalo omnye udade xa kwakunikezelwa isebe laseMadagascar ngoMgqibelo, ngoJanuwari 24, 2015. Yena kunye nezinye iindwendwe eziyi-583 babevuyiswa kukubona amagumbi okuhlala ayi-19, igumbi lokutyela elandisiweyo kunye nekhitshi elilungisiweyo. Kwandiswa nesebe Lenkonzo, eLezemali neLasekuhlaleni Lokwakha Nelenza Iiplani. Ngaphezu koko, isebe Lezinto Ezirekhodiweyo Neevidiyo neleNtetho Yezandla, omabini afumana izitudiyo ezintsha kwaza kwasekwa neSebe Elenza Iincwadi ZeBraille. Emva kokuba zive amagqabantshintshi ngembali engomsebenzi wokushumayela eMadagascar, iindwendwe zamamela intetho emnandi kaMark Sanderson weQumrhu Elilawulayo.
Kwatsho kwathi xibilili kubantu bakaYehova eJakarta, eIndonesia, xa amanzi awayebangelwe zizikhukula awutha kusengethuba ngaphambi kokuba kunikezelwe isebe elitsha ngoFebruwari 14, 2015. Eli sebe likumgangatho omnye kwisakhiwo esinemigangatho eyi-42, nakwimingangatho eyi-12 kwisakhiwo esikufutshane. Amanye amasebe aliqela aseBheteli akwizakhiwo ezincinci ezikufutshane. Intetho yokunikezelwa kweli sebe yanikelwa nguAnthony Morris weQumrhu Elilawulayo. Ngosuku olulandelayo abantu abayi-15 257 bahlanganisana kwibala lemidlalo bemamele intetho enomxholo othi, “Qhubekani Niwenza Ngonyamezelo Umsebenzi Olungileyo.” Olu cwangciso lwalubukelwe nangabanye abayi-11 189 ababekwiindawo eziyi-41. Le yeyona ndibano yayinabantu bakaYehova abaninzi eIndonesia. URonald Jacka, omnye wabathunywa bevangeli bokuqala eIndonesia, wathi: “Xa ndandifika ngo-1951, kwakukho abavakalisi abayi-26 kuphela kulo lonke eli lizwe. Kodwa namhlanje, bebengaphezu kwe-26 000 abeze kolu cwangciso lukhethekileyo. UYehova ubasikelele ngokwenene abantu bakhe eIndonesia!”


text:
Isifundo 11
Isinceda Njani Imigaqo YeBhayibhile?
1. Kutheni sifuna ukhokelo?
UMdali wethu ulumkile kunathi. Usikhathalele njengoBawo onothando. Kwangaxeshanye yayingeyonjongo yakhe ukuba sizimele. (Yeremiya 10:23) Kanye njengokuba umntwana efuna ukukhokelwa ngabazali, sonke sifuna ukukhokelwa nguThixo. (Isaya 48:17, 18) Imigaqo yeBhayibhile inolwalathiso olusisipho esivela kuThixo.—Funda eyesi-2 kuTimoti 3:16.
Imithetho nemigaqo kaYehova isifundisa eyona ndlela ibalaseleyo esinokuphila ngayo ngoku ize isibonise indlela esinokuwuzuza ngayo umvuzo wobomi obungunaphakade. Ekubeni sadalwa nguThixo, kusengqiqweni ukulwamkela ukhokelo lwakhe.—Funda iNdumiso 19:7, 11; ISityhilelo 4:11.
2. Iyintoni imigaqo yeBhayibhile?
Imigaqo yeBhayibhile ziinyaniso ezisisiseko. Kwelinye icala, imithetho isenokwenzelwa iimeko ezithile. (Duteronomi 22:8) Simele sisebenzise ingqiqo ukuze siqonde indlela umgaqo osebenza ngayo kwimeko ethile. (IMizekeliso 2:10-12) Ngokomzekelo, iBhayibhile ifundisa ukuba ubomi busisipho esivela kuThixo. Loo mgaqo usisiseko unokusikhokela xa sisemsebenzini, ekhaya naxa sisendleleni. Usibangela ukuba siluphaphele ukhuseleko.—Funda iZenzo 17:28.
3. Yiyiphi imigaqo emibini eyintloko?
UYesu wathetha ngemigaqo emibini ebalulekileyo. Owokuqala uthetha ngeyona njongo yobomi bomntu—ukwazi uThixo, ukumthanda nokumkhonza ngokuthembeka. Kuzo zonke izigqibo esizenzayo, simele sicinge ngalo mgaqo wokuqala. (IMizekeliso 3:6) Abo bawugcinayo lo mgaqo baba ngabahlobo bakaThixo, bafumana ubomi obungunaphakade nolonwabo lokwenene.—Funda uMateyu 22:36-38.
Umgaqo wesibini unokusinceda sibe seluxolweni nabanye. (1 Korinte 13:4-7) Xa sisebenzisa lo mgaqo wesibini, sibaphatha abanye ngendlela uThixo abaphatha ngayo.—Funda uMateyu 7:12; 22:39, 40.
4. Isinceda njani imigaqo yeBhayibhile?
Imigaqo yeBhayibhile ifundisa iintsapho ukuba zimanyaniswe luthando. (Kolose 3:12-14) ILizwi likaThixo likwakhusela iintsapho ngokuzifundisa omnye umgaqo—owokuba umtshato umele ungaqhawulwa.—Funda iGenesis 2:24.
Ukuthobela imigaqo yeBhayibhile kunokusikhusela emizimbeni nakwiimvakalelo. Ngokomzekelo, abaqeshi badla ngokuthanda abasebenzi abaphila ngemigaqo yeBhayibhile yokunyaniseka nokuzimisela emsebenzini. (IMizekeliso 10:4, 26; Hebhere 13:18) ILizwi likaThixo lisifundisa ukuba sanele zizinto eziyimfuneko size sibuxabise ubuhlobo bethu noThixo ngaphezu kwezinto eziphathekayo.—Funda uMateyu 6:24, 25, 33; 1 Timoti 6:8-10.
Ukuphila ngemigaqo yeBhayibhile kunokukhusela impilo yethu. (IMizekeliso 14:30; 22:24, 25) Ngokomzekelo, ukuthobela umthetho kaThixo onxamnye nokunxila kuyasikhusela kwizifo ezibulalayo nakwiingozi. (IMizekeliso 23:20) UYehova uyasivumela ukuba sibusele utywala, kodwa sibe ngcathu. (INdumiso 104:15; 1 Korinte 6:10) Imigaqo kaThixo iyasinceda kuba isifundisa ukuba singalumkeli nje izenzo zethu kodwa nezinto esizicingayo. (INdumiso 119:97-100) Sekunjalo, amaKristu okwenyaniso akahloneli imigaqo kaThixo ukuze ancede wona nje kuphela. Azukisa uYehova.—Funda uMateyu 5:14-16.
Funda Okungakumbi
Ukuphila Ngendlela Ekholisa UThixo
Ngaba inokwenzeka into yokuba siphile ubomi akholiswa bubo uYehova. Unokuba ngumhlobo wakhe.
Imbono KaThixo Ngobomi
UThixo ukujonga njani ukuqhomfa, ukutofelw’ igazi nobomi besilwanyana?
Cela Ukufundelwa IBhayibhile
Fumana izifundo zeBhayibhile simahla ngexesha nakwindawo ekulungeleyo.


text:
EDOMINICAN REPUBLIC
UYehova Uye Wavula Iintliziyo Zabaninzi
ULeonardo Amor
WAZALWA Ngo-1943
WABHAPTIZWA Ngo-1961
IBALI LOBOMI Wafunda inyaniso eselula waza waba kwinkonzo yexesha elizeleyo kangangeminyaka engaphezu kweyi-50.
NDABHAPTIZWA kwisithuba esimalunga nenyanga ebulewe uTrujillo ngo-1961, ngelo xesha ndandiseyunivesithi ndifundel’ ezomthetho. Utata wayefuna ndisebenze kwiiofisi zomthetho, kodwa ndabona indlela ephakame ngayo imfundo yobuthixo. Ndayishiya iyunivesithi nakubeni utata wayefuna ngamandla ukuba ndifundele ezomthetho. Kungekudala emva koko, ndaba nguvulindlela okhethekileyo.
Enye yeendawo endacelwa ukuba ndiye kusebenza kuzo yayiyiLa Vega apho babendele nzulu ubuKatolika. Ngoxa ndandishumayela apho, akukho noyedwa owamkela inyaniso. Intetho yesidlangalala ndandiyinikela kumzalwana endandishumayela naye kuphela. Sekunjalo, xa ndifunda iBhayibhile, ndisiya ezindibanweni naxa ndithandaza, uYehova wayendipha amandla. Xa ndithetha naye, ndandimbuza ukuba liya kuze libekho na ibandla apha eLa Vega. Ndithetha nawe nje ngoku, kukho iiHolo zoBukumkani eziyi-6 apho, amabandla ayi-14 nabavakalisi abangaphezu kwe-800.
Ngo-1965 ndatshata noÁngela, saza ngo-1981 sabizwa eBheteli. Xa ndandibhaptizwa, kwakukho abavakalisi abayi-681 kuphela kweli. Ngoku kukho abavakalisi abangaphezu kwe-36 000, yaye kwiindibano zethu ezahlukahlukeneyo kuza amawaka ngamawaka abantu. Ndithi ndakukhangela emva, ndingakwazi ukuwuvala umlomo xa ndibona indlela uYehova azivule ngayo iintliziyo zabantu abaninzi bazi iBhayibhile.


text:
Isifundo 25
IiHolo ZoBukumkani—Zakhelwa Ntoni Yaye Zakhiwa Njani?
Njengoko igama elithi iHolo yoBukumkani lichaza, eyona mfundiso iphambili yeBhayibhile buBukumkani bukaThixo—umxholo wobulungiseleli bukaYesu.—Luka 8:1.
Ziyindawo yonqulo lokwenyaniso ekuhlaleni. Kulapho amaNgqina awulungelelanisa khona umsebenzi wokushumayela. (Mateyu 24:14) IiHolo zoBukumkani azilingani ngobukhulu yaye iindlela ezakhiwe ngazo azifani, kodwa zonke ayizozakhiwo ziyokoyoko, yaye ezininzi zisetyenziswa ngamabandla amaninzi. Kwiminyaka yakutshanje, siye sakha amashumi amawaka eeHolo zoBukumkani (umlinganiselo wezintlanu ngosuku) ngenxa yolwando oluthabath’ unyawo kumabandla ethu. Kwenzeka njani oku?—Mateyu 19:26.
Zakhiwa ngeminikelo ephuma kwibhokisi enye. KwiHolo yoBukumkani nganye, kukho enye ibhokisi Yeminikelo Yolwakhiwo LweeHolo ZoBukumkani Ehlabathini Lonke. Le minikelo ithunyelwa kwiofisi yesebe apho amabandla ayibolekela ukwakha okanye ukulungisa iiHolo zoBukumkani yaye ayinanzala.
Zakhiwa ngamatsha-ntliziyo aphuma kwiimbombo zonke zomhlaba. Kumazwe amaninzi kuye kwasekwa AmaQela Okwakha IiHolo ZoBukumkani. Amaqela abakhi namatsha-ntliziyo aye atyhutyhe ilizwe esuka kweli bandla esiya kweliya, esiya nakwiindawo ezisemagqagaleni ukuze akhokele kumsebenzi wokwakha aze aqeqeshe amaNgqina asekuhlaleni. Kwamanye amazwe, kuye kwamiselwa iiKomiti Zokwakha Zenqila ukuze zivelele umsebenzi wokwakhiwa nowokulungiswa kweeHolo zoBukumkani zommandla othile. Abadala abanamava okwakha bakhokela amabandla ekwakheni, yaye amagcisa anikela ngexesha namandla awo. Kwisakhiwo ngasinye, amatsha-ntliziyo amaninzi iba ngabazalwana noodade bebandla. Konke oku kwenziwa ngomoya kaYehova nokuzinikela kwabantu bakhe ngomphefumlo uphela.—INdumiso 127:1; Kolose 3:23.
Kutheni iindawo esinqula kuzo zibizwa ngokuba ziiHolo zoBukumkani?
Zakhiwa njani iiHolo zoBukumkani ehlabathini lonke?
Funda Okungakumbi
Yintoni Eyenzekayo EHolweni YoBukumkani?
Khawukhe ungene ngaphakathi.
Zinjani Iintlanganiso ZamaNgqina KaYehova?
Ngaba wakhe wazibuza ukuba kwenziwa ntoni kwiintlanganiso zethu? Akuthandabuzeki, ungachukumiseka ngumgangatho wemfudo esekelwe eBhayibhileni efumaneka kuzo.


text:
Ngaba Niyakwalelwa Ukubukela Iimovie, Ukufunda Iincwadi Okanye Ukumamela Umculo Othile?
Akunjalo. Intlangano yethu ayihloli iimovie, iincwadi okanye umculo othile ukuze ibeke umthetho kumalungu awo ukuba aziphephe. Ngoba?
● IBhayibhile ikhuthaza ngamnye kuthi ukuba aqeqeshe ‘amandla akhe okuqonda’ ukuze akwazi ukwahlula okulungileyo kokubi.—Hebhere 5:14.
● IZibhalo zinemithetho ebonisa ukuba umKristu unokuzikhethela indlela anokuzonwabisa ngayo. * Njengakuzo zonke iinkalo, eyona nto ibalulekileyo kuthi ‘kukuqiniseka ngoko kwamkelekileyo eNkosini.’
● IBhayibhile ifundisa ukuba iintloko-ntsapho zinomlinganiselo othile wegunya, ngenxa yoko zisenokukhetha ukungazivumeli iintsapho zazo ukuba zizonwabise ngendlela ethile. (1 Korinte 11:3; Efese 6:1-4) Noko ke, akukho mntu unegunya lokwalela amanye amalungu ebandla ngeefilimu okanye umculo amabawumamele.
^ isiqe. 4 Ngokomzekelo, iBhayibhile igatya nantoni na ekhuthaza ukusebenzelana nemimoya, ukuziphatha kakubi ngokwesini okanye ugonyamelo.
Funda Okungakumbi
Ndinokuzonwabisa Njani Ngendlela Efanelekileyo?
Zintoni omele uzijonge xa ukhetha umculo, iimuvi neencwadi?


text:
UMBUZO 2
Kutheni Ndizikhathaza Ngobuhle?
UBUNOKWENZA NTONI WENA?
Khawucinge ngoku: Xa uJulia ezijonge esipilini, inye nje into ayibonayo, kukuba usisidudla. Uzixelela oku, “Kufuneka ndiphungule amafutha”—nangona abazali nezihlobo zakhe zisithi “ubhitye ngumcinga.”
UJulia ucinga ukwenza nantoni na ukuze ahlise umzimba ngeekhilogram nje ezimbini. Uza kuzibulalisa ngendlala iintsuku nje ezimbalwa . . .
Ukuba ubucinga ngale ndlela kaJulia, ubunokwenza ntoni wena?
CINGA!
Akukho nto imbi ngokuyikhathalela inkangeleko yakho. NeBhayibhile incoma abantu abathile ababebahle, njengoSara, uRakeli, uAbhigali, uYosefu noDavide. Xa ithetha ngoAbhishagi ithi, intombazana leyo “yayintle ngokugqithileyo.”
Noko ke, ulutsha oluninzi luyikhathalele ngokugqithiseleyo inkangeleko yalo. Oku kunokubangela iingxaki ezinkulu. Khawucinge ngoku:
Kolunye uphando, i-58 pesenti yamantombazana yayisithi ityebile, ngoxa ayeyi-17 pesenti kuphela awayetyebe nyhani.
Kolunye uphando, i-45 pesenti yamabhinqa awayebhitye kakhulu ayecinga ukuba atyebile!
Olunye ulutsha lunciphisa umzimba lude lube neanorexia—meko leyo ebonakala ngokuba umntu angafuni nokukubona ukutya.
Ukuba ukrokrela ukuba uneanorexia okanye nayiphi na enye ingxaki yokungatyi kakuhle, umele ufune uncedo. Chazela umzali okanye omnye umntu okhulileyo onokumthemba. IBhayibhile ithi: “Iqabane lokwenyaniso lithanda ngamaxesha onke, yaye lingumzalwana ozalelwe ixesha lokubandezeleka.”—IMizekeliso 17:17.
EYONA NTO IBALULEKILEYO UNOKUYIPHUCULA!
Enyanisweni, bubuntu bakho obukwenza uthandwe okanye ungathandwa. Cinga nje ngoAbhisalom unyana kaKumkani uDavide. IBhayibhile ithi:
‘Kwakungekho ndoda intle kangako enokuze idunyiswe kakhulu. . . . kwakungekho siphene kuye.’—2 Samuweli 14:25.
Kodwa, lo mfana wayeziphakamisa, enamabhongo namaqhinga! Ngoko iBhayibhile ayithethi kakuhle ngoAbhisalom; ithi wayeyindoda engenazintloni, enamaqhinga nombulali okhohlakeleyo.
Ifanele ke ngoko iBhayibhile ukuba neli cebiso:
“Nambathe ubuntu obutsha.”—Kolose 3:10.
‘Ukuhomba kwenu makungabi kokwangaphandle, kodwa makube kokomntu ofihlakeleyo wentliziyo.’—1 Petros 3:3, 4.
Nangona kungekho nto imbi ngokufuna ukuba mhle, eyona nto ibaluleke kakhulu bubuntu bakho. Eneneni, ziimpawu ezintle eziya kukwenza uthandeke ngakumbi kwabanye, kungekhona ukuba nezihlunu ezomeleleyo okanye ukuba nesisu esithe nca! Intombazana enguPhylicia ithi, “Ubuhle benza ukhawuleze ujongwe ngabantu, kodwa eyona nto baya kusoloko beyikhumbula ngawe bubuntu bakho neempawu zakho ezintle.”
MAKHE SITHETHE NGENKANGELEKO YAKHO
Ngaba udla ngokungayithandi indlela okhangeleka ngayo?
Ngaba wakha wacinga ukuya kugqirha ukuze akusike okanye ongeze ilungu lakho elithile lomzimba okanye uzame ukuhlisa umzimba ngeendlela ezibaxiweyo?
Yintoni obunokuyitshintsha ngawe ukuba ubunako? (Khetha izinto obunokuzenza.)
UBUDE
UMZIMBA
IINWELE
UKUMILA
UBUSO
IBALA LOLUSU
Ukuba impendulo yakho kwimibuzo emibini yokuqala nguewe waza wakhetha izinto ezintathu nangaphezulu kumbuzo wesithathu, cinga ngoku: Kusenokwenzeka ukuba abanye abantu abakugxeki ngendlela wena ozigxeka ngayo. Kulula ukuyixhalabela ngokugqithiseleyo indlela okhangeleka ngayo.—1 Samuweli 16:7.
Funda Okungakumbi
Oko Kuthethwa Lulutsha Ngokuhlala Usempilweni
Ngaba ukufumanisa kunzima ukutya ngokusempilweni nokujima? Kule vidiyo, ulutsha lubaliselana ngezinto oluzenzayo ukuze luhlale lusempilweni.


text:
Phila Ngokuhambisana Nomthandazo Ongumzekelo—Inxalenye II
“UYihlo uyakwazi enikusweleyo.”—MATEYU 6:8.
1-3. Yintoni eyenza omnye udade waqiniseka ukuba uYehova wayazi into ayidingayo?
ULANA, onguvulindlela othe ngxi, akanakuze ayilibale into eyenzekayo xa wayetyelele eJamani ngo-2012. Uvakalelwa kukuba uYehova waphendula imithandazo yakhe emibini. Ngoxa wayekhwele uloliwe esiya kwisikhululo seenqwelo-moya, wacela uYehova ukuba amncede afumane umntu anokumshumayeza. Ukufika kwakhe apho, wafumanisa ukuba inqwelo-moya aza kuyikhwela yayiza kuhamba ngosuku olulandelayo. ULana wacela uYehova ukuba amncede kuba wayeyisebenzise phantse yonke imali yakhe, ibe wayengenandawo yokulala ngolo suku.
2 Ukugqiba nje kwakhe ukuthandaza, uLana weva ilizwi lomntu elalisithi, “Molo, Lana, ubekwa yintoni apha?” Yayingumfana awayefunda naye kudala. Wayehamba nonina noninakhulu, ababeye kumkhwelisa kuba wayesiya eMzantsi Afrika. Wathi uLana esakubabalisela ingxaki awayenayo, unina noninakhulu walo mfana bamcela ukuba aye kulala ekhayeni labo. Bambuza imibuzo emininzi ngeenkolelo zakhe nangomsebenzi wakhe wobuvulindlela.
3 Ngentsasa elandelayo emva kokuba betyile, uLana waphendula eminye imibuzo ababenayo ngeBhayibhile. ULana wacela iinkcukacha zabo ukuze kubekho umntu oza kuqhubeka ephendula imibuzo yabo. ULana wagoduka, ibe usenguvulindlela. Uvakalelwa kukuba uYehova wayiva imithandazo yakhe, wayazi into ayidingayo waza wamnceda.—INdumiso 65:2.
Akukho mfuneko yokuba sixhalebele izinto esiza kuzidinga kwixa elizayo
4. Siza kuthetha ngantoni kweli nqaku?
4 Xa sivelelwa yingxaki ngesiquphe, kuba lula ukuthandazela uncedo kuYehova, ibe naye ukulungele ukuyiva imithandazo yethu. (INdumiso 34:15; IMizekeliso 15:8) Kodwa umthandazo kaYesu ongumzekelo usifundisa ukuba kukho izinto ezibaluleke nangakumbi esimele sizithandazele. Kweli nqaku, siza kuthetha ngendlela izicelo ezine zokugqibela zalo mthandazo ezinokusinceda ngayo sinyaniseke kuYehova.—Funda uMateyu 6:11-13.
“SIPHE NAMHLANJE ISONKA SETHU SALE MINI”
5, 6. Kwakutheni ukuze uYesu asifundise ukuba sithandazele “isonka sethu” kwanaxa thina sinokutya okuninzi?
5 UYesu wasifundisa ukuba xa sithandaza, sicele “isonka sethu,” singathi “isonka sam.” UVictor, ongumveleli wesiphaluka kwelinye ilizwe laseAfrika, uthi: “Ndidla ngokumbulela uYehova kuba mna nomfazi wam singayixhalabelanga kangako into esiza kuyitya nemali yerente. Abazalwana basinyamekela yonke imihla. Kodwa ndikhe ndithandazele ukuba abo bazalwana basincedayo bakwazi ukumelana neengxaki zemali.”
6 Thina sisenokuba nokutya okuninzi, kodwa abazalwana bethu abaninzi bangamahlwempu. Abanye baye behlelwa ziintlekele. Sinokubathandazela, ibe sinokubenzela izinto eziza kubanceda. Ngokomzekelo, sinokwabelana nabo ngezinto esinazo. Singakwazi nokuhlala sinikela ngemali kumsebenzi wabantu bakaYehova owenziwa emhlabeni wonke. Siyazi ukuba iminikelo yethu inceda abazalwana bethu abasweleyo.—1 Yohane 3:17.
7. UYesu wasifundisa njani ukuba ‘singaxhaleli ingomso’?
7 Emva kokuba uYesu esifundise indlela yokuthandaza, wasifundisa ukuba singahlali sicinga ngezinto eziphathekayo. Wathi ukuba uYehova uyakwazi ukunyamekela utyani basendle, “akayi kugqithisa na ukunambesa, nina nilukholo luncinane? Musani ke ukuxhala nisithi, . . . ‘Siza kunxiba ntoni na?’” Emva koko, wagxininisa wathi: “Musani ukuxhalela ingomso.” (Mateyu 6:30-34) Akukho mfuneko yokuba sixhalebele izinto esiza kuzidinga kwixa elizayo. Kunoko, simele sanele zizinto eziyimfuneko esinazo suku ngalunye. Ngokomzekelo, sinokuthandazela indawo yokuhlala, umsebenzi wempangelo ukuze sinyamekele iintsapho zethu, nobulumko bokwenza izigqibo ezifanelekileyo ngempilo. Kodwa kukho into ebaluleke nangakumbi esimele siyithandazele.
8. Asikhumbuza ntoni amazwi kaYesu athetha ngesonka sethu semihla ngemihla? (Jonga umfanekiso osekuqaleni.)
8 Amazwi kaYesu athetha ngesonka sethu semihla ngemihla asikhumbuza enye into awakha wayithetha, esithi: “Akaphili ngasonka sodwa umntu, uphila ngamazwi onke aphuma emlonyeni kaYehova.” (Mateyu 4:4) Ngoko simele sithandazele ukuba uYehova aqhubeke esifundisa aze asinike loo nto siyidingayo ukuze sihlale sisondele kuye.
“SIXOLELE AMATYALA ETHU”
9. Kutheni izono zethu zifana namatyala?
9 UYesu wathi: “Sixolele amatyala ethu.” Ngesinye isihlandlo, wathi: “Sixolele izono zethu.” (Mateyu 6:12; Luka 11:4) Wathetha ngolo hlobo kuba izono zethu zifana namatyala. Ngo-1951, iMboniselo yathi xa sisona, kuba ngathi sityala uYehova. UYehova simtyala uthando nokumthobela. Ngoko xa sisona kuThixo, asimniki le nto simtyala yona. Le Mboniselo yathi ukuba ebefuna, uYehova ebenokubuphelisa ubuhlobo phakathi kwethu naye. Yongeza yathi: “Isono sibonisa ukungamthandi uThixo.”—1 Yohane 5:3.
Simele sihlale simbulela uYehova ngesipho esixabisekileyo sentlawulelo
10. Kutheni uYehova enokusixolela izono zethu, ibe simele sivakalelwe njani ngaloo nto?
10 Siyibulela kakhulu into yokuba uYehova esinike idini lentlawulelo likaYesu ukuze kuxolelwe izono zethu! Sidinga ukuxolelwa nguYehova yonke imihla. UYesu wasifela kwiminyaka ephantse ibe yi-2 000 eyadlulayo, kodwa loo ntlawulelo isasinceda nanamhlanje. Simele sihlale simbulela uYehova ngesi sipho sixabisekileyo. Akakho kuthi owayenokukhupha intlawulelo eyayifuneka ukuze sikhululwe esonweni nasekufeni. (Funda iNdumiso 49:7-9; eyoku-1 kaPetros 1:18, 19.) Amazwi alo mthandazo athi “sixolele izono zethu” asikhumbuza ukuba abazalwana noodadewethu bafana nathi, nabo bayayidinga intlawulelo. UYehova ufuna sicinge nangabo kunye nobuhlobo babo naye. Oko kuquka ukukhawuleza sibaxolele xa besona. Ngokuqhelekileyo ezi idla ngokuba zimpazamo nje ezincinane, kodwa xa sibaxolela abazalwana bethu, sibonisa ukuba siyabathanda. Sibonisa nokuba siyayixabisa into yokuba uYehova esixolela.—Kolose 3:13.
11. Kutheni kubalulekile ukubaxolela abanye?
11 Ekubeni singafezekanga, kusenokuba nzima maxa wambi ukuxolela abantu abasikhubekisayo. (Levitikus 19:18) Ukuba siqalisa ukuthetha ngezinto abasenze zona, abanye ebandleni basenokugxuphuleka kwezo ngxaki, ize loo nto iphazamise umanyano lwebandla. Ukuba siyayivumela loo nto iqhubeke, siya kubonisa ukuba asisixabisi isipho sikaThixo sentlawulelo yaye asiyi kuzifumana iingenelo zayo. (Mateyu 18:35) Xa singabaxoleli abanye, noYehova akanakusixolela. (Funda uMateyu 6:14, 15.) Kwakhona, ukuba sifuna uYehova asixolele, simele sikuphephe ukwenza nantoni na ayicaphukelayo.—1 Yohane 3:4, 6.
“UNGASINGENISI EKUHENDWENI”
12, 13. (a) Kwenzeka ntoni kuYesu emva kokubhaptizwa kwakhe? (b) Kutheni singenakutyhola abanye xa sinikezela ekuhendweni? (c) Ukuhlala kukaYesu ethembekile de wafa kwabonisa ntoni?
12 Amazwi alo mthandazo athi “Ungasingenisi ekuhendweni” asikhumbuza ngento eyenzekayo emva nje kokuba uYesu ebhaptiziwe. Umoya kaThixo wamkhokelela entlango “ukuba ahendwe nguMtyholi.” (Mateyu 4:1; 6:13) Kwakutheni ukuze uYehova ayivumele le nto? UYehova wathumela uYesu emhlabeni ukuba aze kuzinzisa umba owaphakamayo xa uAdam noEva bagatya ulawulo lukaYehova. Ukuvukela kwabo kwaphakamisa imibuzo ekwakuza kuthatha ixesha ukuyiphendula. Ngokomzekelo, ngaba uYehova wayengabadalanga kakuhle abantu? Ngaba umntu ofezekileyo wayenokukwazi ukuhlala enyanisekile kuYehova xa ehendwa ‘ngulowo ungendawo’? Ibe ngaba kwakuya kuba bhetele ukuba abantu bazilawule? (Genesis 3:4, 5) Kwixesha elizayo, xa le mibuzo iphendulwe yonke ngendlela emanelisayo uYehova, wonke umntu osezulwini nasemhlabeni uza kwazi ukuba indlela kaYehova yokulawula yeyona ifanelekileyo.
Sinako ukunyaniseka kuYehova nokuba sele kumnyam’ entla
13 UYehova ungcwele, ngoko ke akahendi nabani na ngezinto ezingendawo. NguSathana “uMhendi.” (Mateyu 4:3) USathana uzama ukusihenda ngeendlela ezininzi. Kodwa icekwa lilele kuthi. Ngamnye kuthi unokukhetha ukusixhathisa eso sihendo okanye angene kuso. (Funda uYakobi 1:13-15.) Xa wayehendwa nguSathana, uYesu wamkhaba ngawo omane ngokucaphula iLizwi likaThixo. Wanyaniseka kuThixo. Noko ke, uSathana akazange ancame. Walinda “de kwaba lelinye ixesha elimlungeleyo.” (Luka 4:13) Kodwa wayeba ngazama le uSathana, uYesu ahlale ethobela uThixo njengoMlawuli wakhe. Wabonisa ukuba umntu ofezekileyo unako ukunyaniseka kuYehova nokuba sele kumnyam’ entla. Sekunjalo, uSathana uzama nokuhenda abalandeli bakaYesu, nkqu nawe, ukuba ningamthobeli uYehova.
UYehova uqinisekile ukuba sinako ukuhlala sinyanisekile kuye, ibe ufuna ukusinceda
14. Yintoni esimele siyenze ukuze singangeni ekuhendweni?
14 Imibuzo eyaphakanyiswa nguSathana ngolawulo lukaYehova kusafuneka iphendulwe. Ngoko okwangoku, uYehova usamvumele uSathana ukuba asihende. AsingoYehova ‘osingenisa ekuhendweni.’ Enyanisweni, uqinisekile ukuba sinako ukuhlala sinyanisekile kuye, ibe ufuna ukusinceda. Kodwa akasinyanzeli ukuba senze okulungileyo. Uyalihlonela ilungelo esinalo lokuzikhethela. Ngoko uyasivumela ukuba sizikhethele enoba siza kunyaniseka kusini na. Ukuze singangeni ekuhendweni, zimbini izinto esimele sizenze: simele sihlale sisondele kuYehova size siqhubeke sithandazela uncedo lwakhe. UYehova usiphendula njani xa sithandazela ukuxhathisa izihendo?
15, 16. (a) Ziziphi ezinye izihendo ekufuneka silwe nazo? (b) Ngubani obekek’ ityala xa sinikezela kwizilingo?
15 UYehova usinika umoya wakhe oyingcwele onamandla ukuze asincede silwe nokuhendwa nguSathana. Uye wasinika iBhayibhile kunye nebandla ukuze asilumkise ngeengozi. Ngokomzekelo, usilumkisa ukuba singachithi ixesha, imali namandla ethu kakhulu kwizinto ezingeyomfuneko. UEspen noJanne bahlala kwilizwe elifumileyo eYurophu. Kangangeminyaka emininzi, babengoovulindlela abathe ngxi kummandla owawufuna abavakalisi abangakumbi. Kwathi kusakuvela umntwana, kwafuneka bayeke ukuba ngoovulindlela, ibe ngoku banabantwana ababini. UEspen uthi: “Njengokuba ngoku singasakwazi ukuchitha ixesha elininzi njengakuqala kwizinto zokomoya, siye sithandaze kuYehova ukuba singangeni ekuhendweni. Siye sicele uYehova ukuba asincede sihlale sisondele kuye yaye siyikhuthalele intsimi.”
16 Esinye isihendo esimele sisiphephe kukubukela iphonografi. Xa sinikezela kwesi silingo, asinakutyhola uSathana. Ngoba? Kuba kaloku uSathana nehlabathi lakhe abanakusinyanzela ukuba senze into engalunganga. Abanye babukela iphonografi kuba bengazigatyi iingcinga ezingcolileyo. Kodwa abazalwana noodadewethu abaninzi baye bakwazi ukusixhathisa esi sihendo, ibe nathi sinako.—1 Korinte 10:12, 13.
“SIHLANGULE KULOWO UNGENDAWO”
17. (a) Sinokubonisa njani ukuba sifuna uYehova ‘asihlangule kulowo ungendawo’? (b) Sisiphi isiqabu esiza kusifumana kungekudala?
17 Sinokubonisa njani ukuba sifuna uYehova ‘asihlangule kulowo ungendawo’? Simele singabi “yonxalenye yehlabathi” size ‘singalithandi ihlabathi nezinto ezisehlabathini.’ (Yohane 15:19; 1 Yohane 2:15-17) Kuya kutsho kuthi qabu xa uYehova esusa uSathana aze atshabalalise eli hlabathi lingendawo! Kodwa okwangoku, simele sikhumbule ukuba uSathana unomsindo “omkhulu, esazi ukuba ixesha analo lifutshane.” Uza kwenza nantoni na ukuze asiyekise ukukhonza uYehova. Ngoko simele sihlale sithandazela ukuba uYehova asikhusele kuSathana.—ISityhilelo 12:12, 17.
18. Yintoni esimele siyenze ukuba sifuna ukusinda xa kutshatyalaliswa eli hlabathi likaSathana?
18 Ngaba uyakufuna ukuphila kwihlabathi elingenaye uSathana? Ukuba kunjalo, qhubeka uthandazela ukuba uBukumkani bukaThixo bufike, igama likaThixo lingcwaliswe, nokuba ukuthanda kwakhe kwenziwe emhlabeni. Hlala umthemba uYehova ukuba uza kukunyamekela aze akunike yonke into oyidingayo ukuze uhlale unyanisekile kuye. Ewe, yenza unako nako ukuze uphile ngokuhambisana nomthandazo ongumzekelo.


text:
Ukupheliswa Kweentlungu Kusemnyango!
Khawube nombono wakho uhlala kwihlabathi elingenazintlungu
URHULUMENTE OLUNGILEYO
“UThixo wezulu uya kumisa ubukumkani obungenakuze bonakaliswe. Yaye obo bukumkani abuyi kudluliselwa kubo nabaphi na abanye abantu. Buya kuzityumza buziphelise zonke ezi zikumkani, buze bona bume ukusa kwixesha elingenammiselo.”
UBukumkani bukaThixo ngurhulumente wasezulwini. UMlawuli wabo, uYesu Kristu, uza kuluphelisa ulawulo lwabantu aze aqinisekise ukuba ukuthanda kukaThixo kwenziwa emhlabeni njengasezulwini. (Mateyu 6:
UNQULO LOBUXOKI LUYA KUPHELA
‘USathana ngokwakhe uzimilisa okwengelosi yokukhanya. Ngoko ke akunto inkulu ukuba nabalungiseleli bakhe bazimilise okwabalungiseleli bobulungisa. Kodwa isiphelo sabo siya kuba ngokwemisebenzi yabo.’
Unqulo lobuxoki luya kubonwa nanguthathatha ukuba lolukaMtyholi ibe luza kushenxiswa emhlabeni. Inkohlakalo yonqulo nophalazo-gazi luza kuphela. Oko kuza kubangela ukuba bonke abathanda ‘uThixo ophilayo noyinyaniso’ bamnqule ‘ngokholo olunye’ ‘nangomoya nenyaniso.’ Olunjani lona uxolo nomanyano!
ABANTU BAYA KUFEZEKA
“Naye abe nguThixo walo [uluntu]. Uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona. Izinto zangaphambili zidlule.”
UYehova uThixo uya kusebenzisa uNyana wakhe uYesu owanikela ngobomi bakhe ngenxa yoluntu. (Yohane 3:
IMIMOYA EMDAKA AYISAYI KUBAKHO
‘Wayibamba uYesu Kristu inamba, loo nyoka yantlandlolo, enguMtyholi, uSathana, waza wayibopha iminyaka eliwaka. Wayiphosa enzonzobileni waza wayivala, wayitywina, ukuze ingabi nakuzilahlekisa iintlanga kwakhona de kuphele iminyaka eliwaka. Emva koko iya kukhululwa ithuba elincinane.’
Ayiyi kuphinda ibekho impembelelo kaSathana kuba yena needemon zakhe baya kuphoswa “enzonzobileni,” apho bangayi kukwazi ukwenza nto. Abayi kuphinda benze ububi ebantwini. Kuya kuba mnandi ngokwenene ukuphila kwihlabathi elingenampembelelo kaSathana nemimoya emdaka.
‘IMIHLA YOKUGQIBELA’ IYA KUDLULA
‘Imihla yokugqibela’ iya kuphela ‘ngembandezelo enkulu’ eyachazwa nguYesu. Wathi: “Kuya kubakho imbandezelo enkulu ekungazange kubekho injengayo ukususela ekuqaleni kwehlabathi de kube ngoku, nekungasayi kubakho injengayo kwakhona.”
Le mbandezelo iza kuba nkulu ngohlobo lokuba kuya kwenzeka izinto ezibuhlungu ezingazange zenzeke ngaphambili. Isiphelo sazo siya kuba ‘yimfazwe yemini enkulu kaThixo uSomandla,’ ebizwa ngokuba ‘yiArmagedon.’
Kwihlabathi lonke abantu abathanda ubulungisa bakhangele phambili kwisiphelo sale nkqubo yezinto. Makhe sithethe ngezinye zeentsikelelo abaya kuzifumana kuBukumkani bukaThixo.
UTHIXO UYA KUBENZELA IZINTO EZININZI!
“Isihlwele esikhulu” siya kuphila kwihlabathi elinoxolo: ILizwi likaThixo lithi “isihlwele esikhulu” esingabalekiyo siya ‘kuphuma kwimbandezelo enkulu,’ size siphile kwihlabathi elitsha elinobulungisa. (ISityhilelo 7:9, 10, 14; 2 Petros 3:13) Siya kumbulela uYesu Kristu, “iMvana kaThixo esusa isono sehlabathi.”
Abantu baya kufundiswa nguThixo: Kwihlabathi elitsha, “umhlaba ngokuqinisekileyo uya kuzaliswa kukwazi uYehova.” (Isaya 11:9) Kule mfundiso kaThixo kuya kubakho nemiyalelo yendlela yokuphilisana ngoxolo nabo bonke abantu nendalo iphela. UThixo uthembisa oku: “Mna, Yehova, ndinguThixo wakho, Lowo ukufundisa okuyingenelo kuwe, Lowo ukubangela unyathele endleleni ofanele uhambe ngayo.”
Abafileyo baya kuvuswa: Ngoxa wayesemhlabeni, uYesu wavusa umhlobo wakhe uLazaro ekufeni. (Yohane 11:1, 5, 38-44) Ngaloo ndlela wayebonisa oko aya kukwenza emhlabeni wonke njengomlawuli woBukumkani bukaThixo.
Kuya kubakho uxolo nobulungisa ngonaphakade: Xa kulawula uKristu, ukuchas’ umthetho kuya kuba yinto yexesha elidlulileyo. Sikwazi njani oku? Kaloku uYesu, uyakwazi ukufunda iintliziyo yaye ngenxa yoko uza kwahlula abalungileyo kwababi. Abo bangafuniyo ukutshintsha iindlela zabo ezimbi abanandawo kwihlabathi elitsha likaThixo.
Sithethe nje ngeziprofeto ezimbalwa zeBhayibhile ezichaza ixesha esiya konwaba ngalo. Xa kulawula uBukumkani bukaThixo emhlabeni, kuya kubakho ‘ubuninzi boxolo’ ngonaphakade. (INdumiso 37:


text:
Ngaba Uza Kuncama Izinto Ezithile Ngenxa YoBukumkani?
Ngaba Uza Kuncama Izinto Ezithile Ngenxa Yobukumkani?
“UThixo uthanda umphi ochwayitileyo.”—2 KOR. 9:7.
1. Ziziphi izinto ezincanywa ngabaninzi, ibe ngoba?
NGOKUZITHANDELA abantu baye bancame izinto ezithile ngenxa yezo zibalulekileyo kubo. Abazali bachitha ixesha, imali namandla ukuze bancede abantwana babo. Iimbaleki eziselula nezifuna ukumela ilizwe lazo kwiiOlimpiki, zithi ngoxa oontanga bazo bedlala yaye bezonwabisa zibe zona zibila zisoma kangangeeyure eziliqela mihla le zizilolonga. NoYesu wancama izinto ezithile ngenxa yezo zazibalulekile kuye. Akazange azifunele ubunewunewu, engazange abe nabo nabantwana. Kunoko wasebenzisa ixesha namandla akhe ukuze axhase uBukumkani bukaThixo. (Mat. 4:17; Luka 9:58) Nabalandeli bakhe bancama izinto ezininzi ukuze baxhase uBukumkani bukaThixo. Ukuphumelela kobo Bukumkani kwakuyeyona nto ibalulekileyo kubo, ibe bancama izinto ezithile ukuze babuxhase kangangoko banako. (Mat. 4:18-22; 19:27) Ngoko nathi simele sizibuze oku, ‘Yiyiphi eyona nto ibalulekileyo kubomi bam?’
2. (a) Ziziphi izinto ekunyanzelekileyo ukuba azincame onke amaKristu okwenyaniso? (b) Yiyiphi imisebenzi eyongezelelekileyo abayenzayo abanye?
2 Kukho izinto ekunyanzelekileyo ukuba azincame onke amaKristu okwenyaniso ukuze abe nolwalamano oluhle noYehova. Ezo zinto ziquka ukuchitha ixesha namandla ukuze athandaze, afunde iBhayibhile, aqhube unqulo lwentsapho, aye kwiintlanganiso aze ashumayele iindaba ezilungileyo. * (Yosh. 1:8; Mat. 28:19, 20; Heb. 10:24, 25) Ngenxa yemigudu esiyenzayo nokusikelelwa nguYehova, umsebenzi wokushumayela utyhalela phambili, ibe baninzi abangumsinga ukuya ‘kwintaba yendlu kaYehova.’ (Isa. 2:2) Bexhasa imisebenzi yoBukumkani, abaninzi bancama izinto ezithile ukuze bakhonze eBheteli, bancedise ekwakhiweni kweeHolo zoBukumkani nezeeNdibano, balungiselele iindibano, okanye benze umsebenzi wokunceda xa kwehle iintlekele zemvelo. Le misebenzi ingakumbi akunyanzelekanga ukuba bayenze ukuze bazuze ubomi obungunaphakade kodwa iyimfuneko ukuze kuxhaswe uBukumkani.
3. (a) Yintoni esiya kuyizuza xa sizincama ngenxa yoBukumkani? (b) Yiyiphi imibuzo esimele sizibuze yona?
3 Zange khe ibe nkulu kangaka imfuneko yokuxhasa umsebenzi woBukumkani. Kuvuyisa gqitha ukubona abantu abaninzi kangaka bezincama ngokuzithandela ukuze benze ukuthanda kukaYehova. (Funda iNdumiso 54:6.) Ukuba nathi sinokuba nalo moya wesisa, siya kuzuza uvuyo olungathethekiyo njengoko silindele ukufika koBukumkani bukaThixo. (Dut. 16:15; IZe. 20:35) Iya kuba ntle into yokuba sonke sihlolisise iimeko zethu. Ziziphi ezinye izinto esinokuzenza ukuze sixhase uBukumkani? Silisebenzisa njani ixesha esinalo, imali, amandla nezakhono zethu? Ziziphi izinto esimele siqinisekise ukuba asizityesheli xa sisenza le mibingelelo? Makhe sixubushe ngezinto esinokuzifunda kwimizekelo embalwa yemibingelelo eyenziwa ngokuzithandela.
IMIBINGELELO YAMASIRAYELI MANDULO
4. Ukwenza imibingelelo kwakuwanceda njani amaSirayeli?
4 AmaSirayeli kwakulindeleke ukuba enze imibingelelo ukuze axolelwe izono zawo. Le mibingelelo yayifuneka ukuze uYehova akholiswe ngawo. Eminye kwakunyanzelekile ukuba ayenze; eminye ayeyenza ngokuzithandela. (Lev. 23:37, 38) Umnikelo otshiswayo wawunokwenziwa ngokuzithandela, okanye ube sisipho kuYehova. Umnikelo obalaseleyo ngulowo wenziwa xa kwakunikelwa itempile eyakhiwa ngomhla kaSolomon.—2 Kron. 7:4-6.
5. UYehova wabenzela liphi ilungiselelo abo bangathathi-ntweni?
5 Ngothando uYehova wayeqonda ukuba abantu abanamandla alinganayo okunikela, ngoko wayefuna ukuba ngamnye anikele ngokwamandla akhe. Umthetho kaYehova watsho phandle ukuba igazi lesilwanyana lalimele liphalazwe, nto leyo ‘eyayisisithunzi sezinto ezilungileyo ezaziza kuza’ ngoNyana wakhe, uYesu. (Heb. 10:1-4) Noko ke, uYehova wayengekho ngqwabalala kwindlela osebenza ngayo loo mthetho. Ngokomzekelo, uThixo wayeyamkela iminikelo yamavukuthu xa umntu engenayo imfuyo. Ngoko ke, namahlwempu ayekwazi ukufumana uvuyo lokunikela kuYehova. (Lev. 1:3, 10, 14; 5:7) Nakuba amaSirayeli ayenokunikela ngezilwanyana ezahlukeneyo, kwakukho izinto ezimbini ezazifuneka kumntu ngamnye owenza umbingelelo wokuzithandela.
6. Yintoni eyayifuneka kumntu ngamnye owenza umbingelelo, ibe kwakubaluleke kangakanani ukuthobela ezo zinto zazifuneka?
6 Into yokuqala, umntu wayemele anikele ngeyona nto ibhetele anayo. UYehova waxelela amaSirayeli ukuba nawuphi na umnikelo wawo wawumele ungabi nasiphene ukuze ‘azuze inkoliseko yakhe.’ (Lev. 22:18-20) Nasiphi na isilwanyana esinesiphene, sasingayi kwamkeleka kuYehova. Into yesibini, umntu owenza umnikelo wayemele acoceke phambi koThixo yaye ahlambuluke. Xa engahlambulukanga, wayemele aqale enze umnikelo wesono okanye wetyala ukuze aphinde abe nobuhlobo noYehova. Kusemva kokwenza oko apho wawunokwamkeleka khona umnikelo wakhe. (Lev. 5:5, 6, 15) Oku kwakubaluleke gqitha. UYehova wathi nabani na kubantu bakhe odla umbingelelo wobudlelane, owawuquka iminikelo yokuzithandela ngoxa engahlambulukanga, wayemele abulawe. (Lev. 7:20, 21) Kwelinye icala, xa umntu owenza umbingelelo enobuhlobo obuhle noYehova ube nombingelelo wakhe ungenasiphene, loo mntu wayefumana uvuyo nolwaneliseko.—Funda eyoku-1 yeziKronike 29:9.
UKWENZA IMIBINGELELO NAMHLANJE
7, 8. (a) Luluphi uvuyo olufunyanwa ngabaninzi abazincamayo ukuze baxhase uBukumkani? (b) Ziziphi izinto esinazo esinokunikela ngazo?
7 Namhlanje, baninzi abazibhokoxa ngokuzithandela ukuze bakhonze uYehova, ibe kumvuyisa gqitha oko. Zininzi iintsikelelo esizifumana ngokuzibhokoxa sisenza imisebenzi eza kunceda abazalwana bethu. Omnye umzalwana osebenza ekwakhiweni kweeHolo zoBukumkani nasekuncedeni abo behlelwe ziintlekele zemvelo uthi akakwazi nokuluchaza ulwaneliseko alufumana ngokwenza lo msebenzi. Uthi, “Ukubona uvuyo noxabiso lwabazalwana bezo ndawo ndiye ndancedisa kuzo emva kokuba befumene iHolo yoBukumkani okanye uncedo emva kwentlekele kundenza ndizimisele ukutyhalela phambili.”
8 Intlangano kaYehova namhlanje isoloko ikhangela iindlela zokuxhasa umsebenzi kaYehova. Ngo-1904, uMzalwan’ uC. T. Russell wathi: “Ngamnye kuthi ufanele aqonde ukuba umiselwe yiNkosi ukuze anikele ngexesha lakhe, imali, abe ngumzekelo omhle, njl. njl., aze azibhokoxe esebenzisa izakhono, ubuchule namandla ukuze azukise iNkosi.” Nakuba sizuza iintsikelelo ezininzi, sincama izinto ezithile ukuze sinikele kuYehova. (2 Sam. 24:21-24) Ngamana singazabalazela ukuzisebenzisa kakuhle izinto esinazo ngokuzinikela kuYehova.
9. Nguwuphi umgaqo esinokuwulandela nowafundiswa nguYesu okuLuka 10:2-4 ngokuphathelele indlela yokusebenzisa ixesha?
9 Ixesha. Kuthath’ ixesha nomgudu ongathethekiyo ukuguqulela nokuprinta iincwadi zethu, ukwakha iindawo zokunqula, ukulungiselela iindibano, ukuncedisa xa kwehle iintlekele kuquka neminye imisebenzi eyimfuneko. Suku ngalunye luneeyure nje eziyi-24 esixhomekeke kuzo. UYesu wasinika umgaqo onokusinceda sikwazi ukulisebenzisa kakuhle. Xa wayethumela abafundi bakhe ukuba baye kushumayela, uYesu wabaxelela ukuba ‘bangabulisi nabani na ngokumwola endleleni.’ (Luka 10:2-4) Kwakutheni ukuze abayalele oko? Omnye umphengululi weBhayibhile uthi: “Abantu baseMpuma babengabulisani nje kuphela ngokuthoba intloko kancinane, okanye ngokuxhawulana, kodwa babesangana kaninzi, bagobe, de banabe phantsi. Konke oku kwakusitya ixesha elininzi.” UYesu wayengakhuthazi abalandeli bakhe ukuba babe krwada. Eyona nto wayebanceda kuyo kukuze baqonde ukuba lalilincinane ixesha ababenalo ukuze bafeze izinto ezibaluleke ngakumbi. (Efe. 5:16) Ngaba thina asinakuthobela kwalo mgaqo ukuze sichithe ixesha elingakumbi sixhasa umsebenzi woBukumkani?
10, 11. (a) Ziziphi ezinye iindlela esetyenziswa ngazo iminikelo eyenziwa kumsebenzi wehlabathi lonke? (b) Nguwuphi umgaqo okweyoku-1 kwabaseKorinte 16:1, 2 onokusinceda?
10 Imali. Ininzi gqitha imali efunekayo ukuze kuxhaswe imisebenzi yoBukumkani. Nyaka ngamnye kuchithwa izigidi ngezigidi zeerandi kuhlawulwa iindleko zabaveleli abahambahambayo, oovulindlela abakhethekileyo nabathunywa bevangeli. Ukususela ngo-1999, zingaphezu kwe-24 500 iiHolo zoBukumkani eziye zakhiwa kumazwe angathathi ntweni. Kuyo yonke loo nto, kusafuneka iiHolo zoBukumkani ezimalunga ne-6 400. Nyanga nganye kuprintwa iimagazini ezimalunga nezigidi eziyi-100 zeMboniselo noVukani! Wonke lo msebenzi uxhaswa ngeminikelo yokuzithandela.
11 Umpostile uPawulos wachaza umgaqo esimele siwusebenzise xa sicinga ngokunikela. (Funda eyoku-1 kwabaseKorinte 16:1, 2.) Ephefumlelwe, wakhuthaza abazalwana baseKorinte ukuba bangalindi de kuphele iveki apho beza kubona ukuba kusele malini na, kunoko wathi kusuku lokuqala evekini babemele babekele bucala okuthile ngokwamandla abo. Njengakwinkulungwane yokuqala, abazalwana noodade namhlanje baceba kusengaphambili baze banikele ngesisa ngokweemeko zabo. (Luka 21:1-4; IZe. 4:32-35) UYehova uvuyiswa gqitha kukuba nesisa kwabakhonzi bakhe.
12, 13. Ziziphi izinto ezinokuxhalabisa abanye de banganikeli ngamandla nobuchule babo, kodwa uYehova uya kubanceda njani?
12 Amandla nobuchule. UYehova uyasixhasa kwimigudu esiyenzayo njengoko sibhokoxa amandla nobuchule bethu sixhasa uBukumkani. Uthembisa ukuba uya kusinceda xa sidiniwe. (Isa. 40:29-31) Ngaba siyabeya ubuchule esinabo ukuba singancedisa kulo msebenzi? Ngaba sivakalelwa ukuba kukho abanye abafaneleka bhetele kunathi? Khumbula ukuba, uYehova unokumxhobisa nabani na akwazi ukusebenzisa ubuchule bemvelo anabo, kanye njengokuba wenzayo kuBhetsaleli no-Oholiyabhi.—Eks. 31:1-6; jonga umfanekiso osekuqaleni.
13 UYehova usikhuthaza ukuba singazibambi kunoko senze konke okusemandleni ethu. (IMize. 3:27) Xa kwakuvuswa itempile, uYehova waxelela amaYuda aseYerusalem ukuba acamngce ngomsebenzi wokwakha awayewenza. (Hag. 1:2-5) Ayesele ephazanyiswa zezinye izinto, elibele tu ngomsebenzi kaYehova. Iya kuba ntle into yokuba sihlolisise enoba izinto ezibalulekileyo kuthi zivisisana nokuthanda kuYehova kusini na. Ngaba ‘singabeka intliziyo yethu ezindleleni zethu’ ukuze sibe nenxaxheba ngakumbi kumsebenzi wokuxhasa uBukumkani kule mihla yokugqibela?
UKUNIKELA NGOKWAMANDLA ETHU
14, 15. (a) Sikhuthazwa njani ngumzekelo wabazalwana bethu abahlala kumazwe angathathi ntweni? (b) Nguwuphi umnqweno esimele sibe nawo?
14 Abaninzi bahlala kwiindawo ekutsalwa nzima nekugqugqise ubuhlwempu kuzo. Intlangano yethu izimisele “ukulinganisa” ukuswela kwabazalwana bethu abahlala kuloo mazwe. (2 Kor. 8:14) Nakuba kunjalo, nabo abo bazalwana bakuloo mazwe angathathi ntweni bayalixabisa ilungelo lokupha. UYehova uyavuya xa ebona amahlwempu evakalelwa kukuba amele aphe ngokuchwayita.—2 Kor. 9:7.
15 Kwelinye ilizwe elitsala nzima gqitha eAfrika, abazalwana babekela bucala isiqwenga somhlaba kwiigadi zabo, basilime baze baxhase uBukumkani ngokunikela ngemali abayifumene ngokuthengisa eso sivuno. Kwakwelo lizwe, kwaye kwenziwa amalungiselelo okwakha iHolo yoBukumkani eyayifuneka ngamandla. Abazalwana noodade balapho babefuna ukufaka isandla. Noko ke, loo holo yayiza kwakhiwa kanye ngexesha abaxakeke kukulima ngalo. Kangangendlela ababezimisele ngayo, babesebenza kwiHolo yoBukumkani emini baze baye kutyala amasimi abo ngokuhlwa. Incomeka gqitha indlela abazincama ngayo! Oku kusikhumbuza abazalwana baseMakedoni benkulungwane yokuqala. Babengamahlwempu ngokugqithiseleyo, ukanti babongoza becela ukunikwa ilungelo lokunceda kumsebenzi owawusenziwa. (2 Kor. 8:1-4) Ngamana ngamnye kuthi ‘anganikela ngomlinganiselo wentsikelelo asisikelela ngayo uYehova.’—Funda iDuteronomi 16:17.
16. Singaqinisekisa njani ukuba iminikelo yethu yamkelekile kuYehova?
16 Noko ke, simele sikulumkele ukutyeshela izinto ezibalulekileyo, njengeentsapho zethu. Njengokuba kwakunjalo kumaSirayeli amandulo, simele siqinisekise ukuba iminikelo yethu yokuzithandela iyamkeleka kuThixo. Simele sikhumbule ukuba iintsapho zethu nokunqula zezona mbopheleleko zibalulekileyo sinazo kuYehova. Ukunikela kwethu ngexesha nangezinto esinazo sinceda abanye akumele kusenze singazihoyi iintsapho zethu zize zingabi nalo ulwalamano noThixo okanye zidlakazele. Enyanisweni xa sisenjenjalo, besiya kufana nabantu abanikela ngento abangenayo. (Funda eyesi-2 kwabaseKorinte 8:12.) Ukongezelela koko, simele siqinisekise ukuba sihlala sinokholo olomeleleyo. (1 Kor. 9:26, 27) Noko ke, xa siphila ngokuvisisana noko kuthethwa yiBhayibhile, siye sivuyiswe gqitha yaye saneliseke yiminikelo yethu, ibe ‘yamkeleka ngakumbi’ kuYehova.
IMINIKELO YETHU IXABISEKE GQITHA
17, 18. Sivakalelwa njani ngabo bonke abo bazincamayo bexhasa uBukumkani, ibe yintoni esimele sicingisise ngayo?
17 Abazalwana noodadewethu abaninzi ‘bazigalela njengomnikelo othululwayo’ ngokuzibhokoxa kwabo bexhasa imisebenzi yoBukumkani. (Fil. 2:17) Sibabulela ngokwenene abo baye bazincama bexhasa lo msebenzi. Abanye esibothulel’ umnqwazi ngabafazi nabantwana baba bazalwana bakhokelayo kumsebenzi woBukumkani ngenxa yesisa sabo nokuzincama.
18 Usemninzi umsebenzi ofunekayo ukuze kuxhaswe uBukumkani. Ngamana sonke singakuthandazela oku njengoko sicinga ngeendlela ezingakumbi esinokufak’ isandla ngazo kulo msebenzi. Qiniseka ukuba mkhulu umvuzo esinokuwufumana ngoku, singasathethi ke ngalowo siya kuwufumana ‘kwinkqubo yezinto ezayo.’—Marko 10:28-30.
^ isiqe. 2 Funda inqaku elithi “Ukunikela Imibingelelo Yomphefumlo Uphela KuYehova,” kwiMboniselo kaJanuwari 15, 2012, iphepha 21-25.


text:
ISIERRA LEONE NEGUINEA
2002-2014 Ukuza Kuthi Ga Ngoku (Inxalenye 1)
“Enkosi Yehova!”
Njengoko iimeko zazisiba bhetele, abazalwana noodade babuyela ezindlwini zabo ezazonakaliswe yimfazwe. Kwaphinda kwasekwa amabandla kwiindawo ezazinawo ngaphambili, ngokukodwa kwimpuma yeSierra Leone eyayidlakazwe yimfazwe. Oovulindlela abakhethekileyo kulo mmandla bathi: “Kwiintlanganiso zethu zokuqala kweza abantu abayi-16, emva koko bayi-36, kwezilandelayo bayi-56, ibe abeza kwiSikhumbuzo babeyi-77! Savuya kakhulu!” Kwasekwa amabandla asithoba amatsha, ewonke ayi-24. Kwagaleleka abathunywa bevangeli abaqeqeshwe eGiliyadi abayi-10, bafaka ifuthe kumsebenzi wokushumayela. Ngo-2004, ababeze kwiSikhumbuzo babeyi-7 594—inani eliliphindaphinda kahlanu elabavakalisi beli lizwe! Kwenzeka into efanayo naseGuinea.
IQumrhu Elilawula yo, lakhupha imali ukuze lincede iimbacu. (Yak. 2:15, 16) Amavolontiya akha okanye alungisa iiHolo zoBukumkani eziyi-12 kunye neHolo yeNdibano eKoindu. Akha neendawo zokuhlala ezenziwe ngezitena zodaka eziyi-42 ukuze kuhlale iintsapho ezinezindlu ezazidlakazwe yimfazwe. Omnye udade ongumhlolokazi oneminyaka emalunga neyi-70, emi ecaleni kwendlu yakhe enophahla lwezinki wathi: “Enkosi Yehova! Enkosi Yehova! Enkosi Bazalwana!”
Iofisi yesebe yaqalisa ukwakha iiHolo zoBukumkani ngemali elungiselelwe amazwe angathathi-ntweni. USaidu Juanah, umdala novulindlela weBandla laseBo West, uthi: “Omnye udade wathi kum, ‘Ukuba ndikhe ndeva nje ukuba siza kuba neHolo yoBukumkani entsha, ndiza kuqhwaba ngezandla neenyawo!’ Xa ndazisa ukuba siza kufumana iHolo entsha, lo dade nyhani wadanisa evuya—‘eqhwaba’ ngezandla neenyawo!”
Ngo-2010, iBandla laseWaterloo lanikezela iHolo yoBukumkani entsha ekwayiyo neHolo yeNdibano enokuhlala abantu abayi-800. Ngale mini kuthengwa esi siza kwakukho omnye umntu ofuna ukusithenga ngemali enkulu kumnikazi waso. Wathi: “Kungcono isiza sam sisetyenziselwe inkonzo kuneshishini.”
Kule nkqubo yokunceda amazwe angathathi-ntweni, kwakhiwa iiHolo zoBukumkani eziyi-17 eSierra Leone neziyi-6 eGuinea. Ezi Holo azikho yokoyoko kodwa zinesidima, zikhuthaze abantu abaninzi ukuba baye ezintlanganisweni.
Ukufumana Izimvu ZikaYehova Ezilahlekileyo
Njengoko baye besanda abantu abashumayelayo, iofisi yesebe yalungiselela iphulo leenyanga ezimbini lokushumyela kwiindawo ezingafane zisetyenzwe. Abavakalisi bahambisa iincwadi eziphantse zibe yi-15 000 ibe bafumana amava amnandi. Abanye abantu babuza enoba amaNgqina kaYehova akanakulungiselela ukuba kubekho amabandla kwiidolophu ezikufutshane kusini na. Ngenxa yoko, ekugqibeleni kwasekwa amabandla amabini amatsha. Kwenye ilali esemagqagaleni, abazalwana bafumana oodade ababini abaye bahlukaniswa nebandla ngenxa yemfazwe. Abazalwana bakhawuleza balungiselela ukuba kubekho iintlanganiso rhoqo kuze kuqhutywe nezifundo zeBhayibhile eziliqela kuloo lali.
Ngo-2009, iofisi yesebe yeva ukuba kukho ilali ekumahlathi aseGuinea enabantu abathi bangamaNgqina kaYehova. Xa isebe lathumela abazalwana ukuba baye kuphanda ngoku, lafumanisa ukuba umzalwana wabuyela elalini yakhe emva kokuthatha umhlala-phantsi. Ngaphambi kokuba asweleke, wayefunde namadoda aliqela. Enye yaloo madoda yayikholose ngoYehova ibe yaqalisa ukuncokola nabanye ngeBhayibhile. Yayiqhuba iintlanganiso isebenzisa iincwadi zikamfi. Bekukho iqela ebelikhonza uYehova kangangeminyaka eyi-20 ngaphambi kokuba lidibane nalo mvakalisi. Isebe lakhawuleza lathumela abazalwana ukuze bancede eli qela. Ngo-2012, abantu abalikhulu mashumi asixhenxe anesibini kuloo lali, baya kwiSikhumbuzo sokufa kukaKristu.
Kutshanje, liye landa inani ‘lezimvu ezilahlekileyo’ eziye zafunyanwa. Aba ngabantu abaye bayishiya inyaniso okanye abaye basuswa kubudlelane. Aba nyana neentombi zolahleko baye bajika baza babuyela enyanisweni. Abantu bakaYehova baye babamkela.—Luka 15:11-24.
AmaSilamsi Anyanisekileyo Amkela Inyaniso
Xa wayeshumayela iindaba ezilungileyo kwabanye, umpostile uPawulos waba “zizinto zonke kubantu bazo zonke iintlobo.” (1 Kor. 9:22, 23) Ngendlela efanayo, abakhonzi bakaYehova eSierra Leone naseGuinea bahlengahlengisa iintshumayelo zabo ukuze zilungele abantu abahlukahlukeneyo abadibana nabo. Ngokomzekelo, makhe sibone indlela abanye abavakalisi abaqiqa ngayo namaSilamsi afuna ukumamela. AmaSilamsi lelona qela likhulu lonqulo kuwo omabini la mazwe.
USaidu Juanah, owayekade engumSilamsi uthi: “AmaSilamsi akholelwa ekubeni uAdam wadalwa ngothuli kodwa waqala waphila kwiparadesi esezulwini. Ukuze ndiwancede ayifumane ingongoma, ndiye ndiwabuze, ‘Lusuka phi uthuli?’
“Athi, ‘emhlabeni.’
“Ndiphinde ndithi, ‘Kufanele ukuba uAdam wadalwa esuka phi?’
“Aphendule athi, ‘emhlabeni.’
“Ukuze ingongoma icace, ndifunda iGenesis 1:27, 28 ndize ndiwabuze, ‘Ngaba abantu abasezulwini banabo abantwana?’
“Aphendule athi, ‘akunjalo. Iingelosi azingawo amadoda okanye amabhinqa.’
“Ndiwabuze, ‘xa uThixo waxelela uAdam noEva ukuba babe nabantwana, babephi?’
“Aphendule athi, ‘emhlabeni.’
“Ndibuze, ‘xa uThixo ebuyisela iParadesi imele ibe phi?’
“Athi, ‘aph’ emhlabeni.’
USaidu uthi, “Le ngxoxo yeZibhalo incede amaSilamsi amaninzi ukuba aphulaphule aze amkele uncwadi lweBhayibhile.”
Makhe sithethe ngoMomoh unovenkile ongumSilamsi owayefuna ukuba nguMfundisi. Xa abathunywa bevangeli baqiqa naye ngeZibhalo, uMomoh waba nomdla. Wafumana iintetho ezithile zocwangciso lwendibano yesiphaluka ibe wakuthanda oko wakuvayo. Kwiintsuku ezine kamva, yena, umkakhe uRamatu nabantwana bakhe abahlanu baya kwiSikhumbuzo sokufa kukaYesu. Emva koko, uMomoh waqalisa ukufunda iBhayibhile. Emva kwezifundo eziliqela wayeka ukuthengisa icuba. Waxelela abathengi ukuba icuba liyingozi ebantwini ibe uThixo akakholiswa lilo. Kwakhona waqalisa ukufundela inkosikazi nabantwana bakhe evenkileni. Xa abantu beze kuthenga eqhuba isifundo sentsapho wayebacela ukuba bahlale balinde ibe wayebacacisela ukuba isifundo sibalulekile kwintsapho yakhe. Xa yena noRamatu batshata ngokusemthethweni, izalamane zabo zabachasa. Sekunjalo, uMomoh noRamatu bashumayela ngesibindi kwizalamane zabo ibe ekugqibeleni zabahlonela ngenxa yehambo yabo entle. UMomoh wabhaptizwa ngo-2008, ibe yena uRamatu ngo-2011.
Ukuxabisa Ubungcwele Begazi
Abantu bakaYehova baye bayigcina ngesibindi imithetho kaThixo, kuquka naleyo ithetha ngegazi. (IZe. 15:29) Oku kuye kwabangela oogqirha abaninzi baseSierra Leone naseGuinea bayihlonele le mithetho.
Ngo-1978, abazalwana bahambisa incwadana ethi Jehovah’s Witnesses and the Question of Blood koogqirha, oonesi, abasebénzi basezibhedlele, amagqwetha kunye neejaji zaseSierra Leone. Kungekudala emva koko, udade oweyeyokubeleka waqalisa ukophela ngaphakathi, kodwa oogqirha bala ukumnyanga ngaphandle kwegazi. Sekunjalo, omnye ugqirha wavuma ukunceda ngenxa yenkcazelo eluncedo awayeyifunde kwincwadana ethi, Blood. Lo dade wazala inkwenkwana esempilweni waza wachacha.
Malunga no-1991, uGqr. Bashiru Koroma wesibhedlele saseKenema, wafunda incwadana ethi How Can Blood Save Your Life? Echukunyiswe koko kubhalwe apho, waqalisa ukufunda iBhayibhile nokuya kwiintlanganiso zamaKristu. Xa kwabakho inkwenkwe eliNgqina eneminyaka esithoba ubudala eyakrazukelwa sisihlunu esisezantsi kwentliziyo kwingozi, oogqirha bala ukutyanda le nkwenkwe. Baxelela abazali bayo oku, “Hambani nomntwana wenu aye kufela endlini!” Abazali baya kuGqr. Koroma, owalwenza olo tyando ngempumelelo.
Kungekudala uGqr. Koroma waba nguMzalwana uKoroma—ummeli wonyango olungasebenzisi gazi. Abanye oogqirha babemgxeka ngenxa yale nto, kodwa abo wayebanyanga babechacha ngokukhawuleza. Kamva abanye abasebenza naye babecela uncedo lwakhe xa kufuneka benze utyando olunzima.
Ukususela ngo-1994, iHospital Information Desk yesebe laseFreetown iye yamisela iiKomiti Zokunxibelelana Nezibhedlele eSierra Leone naseGuinea. Ezi komiti ziye zanceda izigulana ezingamaNgqina zaza zeyisela noogqirha abaninzi ukuba basinyange ngaphandle kokusebenzisa igazi.


text:
IBALI LOBOMI
“Ndandibona Kodwa Ndingaqondi”
Ngowe-1975 xa ndandineminyaka emibini ndizelwe, umama waphawula ukuba kukho into ekrokrisayo ngam. Ngenye imini ngoxa umama wayendifunqule, omnye umhlobo wakhe wawisa into enzima phantsi, kwaza kwatsho isithonga esikhulu. Umama waphawula ukuba andizange ndothuke. Ndada ndaba neminyaka emithathu ndingekakwazi ukuthetha. Emva koko, iingcali zaxelela abazali bam iindaba ezibuhlungu—zokuba ndisisithulu!
Abazali bam bohlukana ndiselusana ibe mna nabantakwethu kunye noodadewethu sakhuliswa nguMama. Ngelo xesha, eFransi abantwana abazizithulu babengafundiswa ngendlela abafundiswa ngayo namhlanje yaye ezinye zeendlela ababefundiswa ngazo zazibashiya bexhwalekile. Sekunjalo, ukususela ebuntwaneni bam bekusoloko kukho into endenza ndahluke kwabanye abantu abazizithulu. Makhe ndikuchazele.
Kangangeminyaka, abanye ootitshala babecinga ukuba abantwana abazizithulu bafanele bafundiswe ukuthetha nokujonga lowo uthethayo emilebeni ukuze baqonde oko akuthethayo. Eneneni, kwindawo endakhulela kuyo eFransi, abantwana babengavunyelwa ukuba basebenzise intetho yezandla esikolweni. Izandla zabanye abantwana abazizithulu zazide zibotshelelwe ngasemva xa kufundiswa.
Xa ndandisengumntwana, kwaqengqeleka iminyaka ndichitha iiyure eziliqela ngeveki nomntu owayendifundisa ukuthetha. Wayendithi nqaku ngomhlathi okanye ngentloko aze andinyanzele ukuba ndibize amagama nangona ndandingazange ndaweva ethethwa. Ndandingakwazi ukuncokola nabanye abantwana. Leyo yeyona minyaka yakha yabuhlungu ebomini bam.
Xa ndandineminyaka emithandathu ndathunyelwa kwisikolo sabantwana abazizithulu. Ndandiqala ukudibana nabanye abantwana abazizithulu. Nalapho, intetho yezandla yayingafunwa nokubonwa. Xa ubhaqwe uthetha ngezandla, wawubethw’ izandlana ezi okanye utsalwe ngeenwele. Noko ke, sasithi xa kungekho mntu usibonayo sithethe ngezandla ngendlela efihlakeleyo eyayisaziwa sithi kuphela. Ekugqibeleni, ndatsho ndakwazi ukuncokola nabanye abantwana. Emva koko kwaqengqeleka iminyaka emine ndonwabile.
Noko ke, xa ndandineminyaka elishumi ndasiwa kwisikolo sabantwana abevayo. Kwakuthi mandife! Ndandicinga ukuba bonke abanye abantwana abazizithulu bafile yaye ndim kuphela oseleyo. Intsapho yasekhaya yayingazange iyifunde intetho yezandla kwaye yayingafuni ukuba nditshomane nabanye abantwana abazizithulu, kuba yayicetyiswe ngoogqirha ababesithi soze ndikwazi ukuthetha xa iyenza loo nto. Ngenye imini, xa ndatyelela ugqirha onceda abantu abazizithulu, ndafika kukho incwadi yentetho yezandla phezu kwedesika yakhe. Xa ndabona imifanekiso emihle eyayikuqweqwe lwale ncwadi, ndayikhomba ndaza ndathi, “Ndiyayifuna!” Ugqirha wakhawuleza wayifihla loo ncwadi. *
UKUQALISA KWAM UKUFUNDA IBHAYIBHILE
UMama wayezama kangangoko ukusikhulisela enkonzweni. Wayesoloko esisa kwibandla lamaNgqina kaYehova aseMérignac ngaseBordeaux. Xa ndandisengumntwana, ndandingaziqondi izinto ezininzi ezazifundiswa ebandleni. Noko ke, abazalwana noodade abahlukahlukeneyo babedla ngokuhlala ecaleni kwam baze bandibhalele phantsi izinto ezazifundiswa. Ndandiluxabisa gqitha uthando nenkathalo yabo. Ekhaya, uMama wayendifundisa iBhayibhile kodwa ke ndandingaziqondi kakuhle izinto awayendifundisa zona. Ndandifana nomprofeti uDaniyeli, owathi emva kokufumana isiprofeto kwingelosi: “Ndakuva oko, kodwa andakuqonda.” (Daniyeli 12:8) Kodwa ke mna, “ndandibona kodwa ndingaqondi.”
Sekunjalo, ndaya ndifunda iinyaniso zeBhayibhile ezingakumbi. Ndandizixabisa gqitha iimfundiso endandizazi yaye ndizama ukuphila ngokuvisisana nazo. Kwakhona, ndafunda ngokubukela izinto ezazisenziwa ngabanye. Ngokomzekelo, iBhayibhile ithi sifanele sibe nomonde. (Yakobi 5:7, 8) Ndandingayiqondi ukuba ithetha ukuthini kanye kanye le vesi. Noko ke, ukubukela indlela awayenomonde ngayo amanye amakholwa kwandinceda ndakuqonda oko kuthethwa kukuba nolu phawu. Ibandla lamaKristu lindincede ngeyona ndlela.
UKUPHOXEKA NOKUMANGALISWA
Ngenye imini ndabona abantwana abazizithulu bencokola ngentetho yezandla. Ndaqalisa ukutshomana nabo nangona ndandiyifihla loo nto, ndaza ndafunda iNtetho Yezandla YaseFransi. Ndaqhubeka ndisiya enkonzweni yamaNgqina, ibe apho ndadibana noStéphane. Wayezama kangangoko ukuncokola nam ibe saba ngabahlobo abasenyongweni. Noko ke, kwaqhawuk’ ujingi abantwana besadlala. Kaloku uStéphane wabanjwa ngenxa yokungavumi kwakhe ukuya emkhosini. Ndakhathazeka gqitha. Ndadimazeka gqitha emva kokubanjwa kukaStéphane kangangokuba ndayeka nokuya enkonzweni.
Kwiinyanga ezilishumi elinanye kamva, uStéphane wakhululwa entolongweni waza wabuyela ekhaya. Ndothuka gqitha xa uStéphane waqalisa ukuncokola nam ngentetho yezandla. Kwakungathi ndiyaphupha! Kwakwenzeke ntoni? Kwathi kanti uStéphane ufike wafunda intetho yezandla entolongweni. Njengoko ndimbukele ethetha ngezandla, ndaya ndichulumanca nangakumbi njengoko ndandicinga ngendlela okwakuza kundinceda ngayo oku.
EKUGQQIBELENI NDAKWAZI OKO KUFUNDISWA YIBHAYIBHILE
UStéphane waqalisa ukundifundisa iBhayibhile. Ndaqalisa ngelo xesha ukuziqonda kakuhle iinyaniso zeBhayibhile endandizifunde ngaphambili. Xa ndandisengumntwana, ndandikuthanda ukubuka imifanekiso ekwiincwadi ezicacisa iBhayibhile, ibe ndandidla ngokuthelekisa abantu abakuloo mifanekiso kunye nezinto ezazibhalwe ngabo ukuze ndiwakhumbule kakuhle loo mabali. Ndandimazi uAbraham ‘nembewu’ yakhe, kunye ‘nesihlwele esikhulu,’ kodwa ezo mfundiso ndaqalisa ukuziqonda kakuhle emva kokuba ndizicaciselwe ngentetho yezandla. (Genesis 22:15-18; ISityhilelo 7:9) Kwatsho kwacaca ukuba ndilufumene olona lwimi lufikelela intliziyo yam.
Ekubeni ndandiyiqonda yonke into eyayifundiswa enkonzweni, ndonwaba entliziyweni ndaza ndafuna ukufunda nangakumbi. UStéphane wandinceda ndayiqonda nangakumbi iBhayibhile, ibe ngowe-1992 ndazinikela kuYehova uThixo ndaza ndabhaptizwa. Noko ke, nangona ndandenze inkqubela, ndandiseneentloni kuba kaloku ndakhula ndingathethi nabantu.
UKULWA NXAMNYE NEENTLONI
Iqela elincinane labantu abazizithulu endandikhonza kunye nabo ladityaniswa kunye nebandla lasePessac kwidolophu yaseBordeaux. Kwandinceda gqitha oko ibe ndaya ndisiba nokholo olungakumbi. Nangona ndandingekakwazi ukuncokola ngokukhululekileyo nabanye abantu, abahlobo bam abakwaziyo ukuthetha babeqiniseka ukuba bandicacisela yonke into ethethwayo. UGilles nenkosikazi yakhe uElodie babezama kangangoko ukundincokolisa. Babedla ngokundimema ukuba ndiye kutya kunye nabo okanye sisele ikomityi yeti, ibe loo nto yasenza saba ngabahlobo nangakumbi. Kuluvuyo ukukhonza nabantu abayithandayo imithetho kaThixo!
Kukweli bandla apho ndadibana khona nesithandwa sam uVanessa. Ndayithanda gqitha indlela anovelwano nanobulungisa ngayo. Ukuba sisithulu kwam kwakungeyongxaki kuye, kodwa wafunda ukuze akwazi kuncokola nam. Ndathi swii luthando lwakhe, ibe satshata ngowe-2005. Nangona ndingeloncoko, uVanessa uye wandinceda ukuze ndilwe nokuba neentloni ndize ndikwazi ukuncokola ngokukhululekileyo. Ndiluxabisa gqitha uncedo lwakhe njengoko ndisenza imisebenzi eyahlukahlukeneyo.
ESINYE ISIPHO ESIVELA KUYEHOVA
Ngonyaka esatshata ngawo, ndamenywa ukuba ndiye kwiofisi yamaNgqina kaYehova aseFransi kwidolophu yaseLouviers, apho ndandiza kuchitha inyanga ndifundiswa ukuguqulela. Kwiminyaka yakutshanje, isebe belisebenza nzima lisenza iiDVD zeNtetho Yezandla YaseFransi. Ekubeni kukho umsebenzi omninzi, bekusoloko kufuneka abaguquleli abangakumbi.
Mna noVanessa sasiqonda ukuba ukukhonza esebeni lilungelo elingenakuthelekiswa nanto nesipho esivela kuYehova uThixo, kodwa ke sasinexhala. Kwakuza kwenzeka ntoni kwiqela lethu lentetho yezandla? Sasiza kuyithini indlu yethu? Ngaba uVanessa wayeza kukwazi ukufumana umsebenzi kuloo dolophu? UYehova wayiphendula yonke loo mibuzo. Ndazibonela ngawam amehlo ukuba uYehova uyasithanda yaye uyabathanda bonke abantu abazizithulu.
UKUXHASWA NGABANTU ABAMANYENEYO
Ukusebenza nabaguquleli kundenze ndawubona umsebenzi omkhulu owenziwayo ukuze kufundiswe abantu abazizithulu. Kundivuyisa ngokwenene ukubona abantu endisebenza nabo bezama kangangoko ukundincokolisa! Kuyandivuyisa nokubabona bepitiliza intetho yezandla. Andiziva ndilikheswa. Zonke ezi zinto bazenza kuba benothando yaye zibonisa indlela abamanyene ngayo abantu bakaYehova.—INdumiso 133:1.
Ndimbulela ngokungazenzisiyo uYehova ngokusebenzisa kwakhe ibandla lamaKristu ukuze aqiniseke ukuba kusoloko kukho umntu ondincedayo. Ndiyalixabisa negalelo elincinane endibe nalo ekuncedeni abantu abazizithulu ukuba bamazi uMdali wabo baze basondele kuye. Ingathi ayisafiki imini, apho sonke siya kumanyana size siluthethe ngaphandle kwemiqobo ‘ulwimi olusulungekileyo’—inyaniso ngoYehova uThixo nangeenjongo zakhe.—Zefaniya 3:9.
^ isiqe. 9 Urhulumente waseFransi waqalisa ngowe-1991 ukuvuma ukuba kusetyenziswe intetho yezandla ukuze kufundiswe abantwana abazizithulu.


text:
INQAKU ELINGUMXHOLO | NGABA SIYAMDINGA UTHIXO?
Isizathu Sokuba Abantu Babuze Lo Mbuzo
“Ngaba ungomnye wabantu abathi abakholelwa kuThixo? Izigidi zabantu azikholelwa kuye.” La ngamazwi awayekwibhodi enkulu yezentengiso eyayibhatalelwe ngabantu abangakholelwayo kubukho bukaThixo. Bacinga ukuba bangaphila ngaphandle koThixo.
Kwelinye icala, abanye abaninzi abakholelwayo kuThixo bazenzela izigqibo ngokungathi akakho. Omnye ubhishophu omkhulu wamaKatolika, uSalvatore Fisichella, wathi ngamarhamente akhe: “Akukho nto ibonisa ukuba singamaKristu kubantu abasijongileyo kuba indlela esiphila ngayo iyafana neyabantu abaziphilela nje ubomi babo.”
Abanye abafuni nokuzixakekisa ngoThixo. Bathi akananto yakwenza nobomi babo kuba ukude kakhulu. Elona xesha bacinga ngalo ngaye kuxa besengxakini okanye kukho into abayifunayo, ngokungathi ungumntu nje wokubenzela izinto abazifunayo.
Abanye ababoni sizathu sokwenza izinto abazifundiswa ecaweni kuba besithi azibalulekanga ebomini babo. Ngokomzekelo, amaKatolika aseJamani ayi-76 pesenti akholelwa ukuba indoda nebhinqa bangahlalisana bengatshatanga—nto leyo engamkelwayo yicawa yawo nayiBhayibhile. (1 Korinte 6:18; Hebhere 13:4) AyingomaKatolika kuphela ke angayenziyo into efundiswa ecaweni. Abefundisi beecawa ezininzi bakhalazela ukuba amarhamente abo aphila ngokungathi “akakholelwa kuThixo.”
Le mizekelo ibangela ukuba sizibuze lo mbuzo: Ngaba siyamdinga uThixo? Awuqali ukubakho umbuzo onje. Wavela kwizahluko zokuqala zeBhayibhile. Ukuze sifumane impendulo yalo mbuzo, makhe siqwalasele oko kuthethwa yincwadi yeBhayibhile yeGenesis.


text:
ISIERRA LEONE NEGUINEA
Sasizimisele Ukukhonza UYehova
UPhilip Tengbeh
WAZALWA Ngo-1966
WABHAPTIZWA Ngo-1997
INGXELO YOBOMI Yimbacu eyancedisa ekwakhiweni kweeHolo zoBukumkani ezintlanu.
MNA NENKOSIKAZI yam uSatta, sabaleka amajoni avukel’ umbuso ngo-1991, njengoko ayesonakalisa idolophu yethu iKoindu, eSierra Leone. Ebudeni beminyaka esibhozo eyalandelayo, sahlala kwiinkampu zeembacu ezahlukeneyo. Kuzo sanyamezela ukunqongophala kokutya, izigulo kunye nendlela embi ababeziphethe ngayo abanye abasenkampini.
Kwinkampu nganye esasikuyo, sasicela abasemagunyeni ukuba basinike umhlaba wokwakha iHolo yoBukumkani. Ngamanye amaxesha sasiwufumana, kodwa ngamanye singawufumani. Sekunjalo, sasisoloko silungiselela indawo eziza kuqhutyelwa kuyo iintlanganiso. Sasizimisele ukukhonza uYehova. Kwezo nkampu, saphela sisakha iiHolo zoBukumkani ezine.
Ekupheleni kwemfazwe, sasingakwazi ukugoduka. Ngenxa yeemfazwe eziqhube kangangeminyaka, iKoindu yayisele ingamabhodlo. Ngoko sathunyelwa kwenye inkampu yeembacu kufuphi neBo. Ngenkxaso yemali esayifumana kwiofisi yesebe, sakha iHolo yoBukumkani yesihlanu.


text:
UVUKANI! FEBRUWARI 2013
Ukufudukela Kwelinye Ilizwe—Amaphupha Nokuphoxeka
Ziziphi iingxaki abaye bajamelana nabo abo bafudukela kwamanye amazwe?
Okwenzeka Ehlabathini
Hlala usazi ngeziganeko zakutshanje kunye nezinto ezibangela umdla ezenzeka ehlabathini.
Indlela Yokuyeka Ukuxambulisana
Ngaba wena neqabane lakho nisoloko nixambulisana? Funda ngendlela imigaqo yeBhayibhile enokuwunceda ngayo umtshato wenu.
Ukukhangela Amadlelo Aluhlaza
Ngaba ukufudukela kwelinye ilizwe kusisiqinisekiso sokuba intsapho yakho iza kuphila ubomi obubhetele?
Umenzi Weerobhothi Uchaza Isizathu Sokuba Ekholelwa KuThixo
Unjingalwazi uMassimo Tistarelli uchaza isizathu sokuba ayeke ukukholelwa ukuba izinto zazivelela.
UPlato
Funda ngento eyabangela ukuba iimfundiso zikaPlato zixubane nezobuKristu.
Amahlwempu
Funda ngendlela uThixo awakhathalele ngayo amahlwempu.
Umsila Kantulo
Likwazi njani eli cikilishe ukusuka kwindawo ethe tyaba lize litsibele kudonga olume nkqo?
Izinto Ezingakumbi Ezifumaneka Kwi-intanethi
Yintoni Endimele Ndiyazi Ngokubhalelana Ngefowuni?
Iisms zinokubonakalisa ubuhlobo onabo nabantu kunye nendlela abanye abakujonga ngayo.
Ibali LikaYakobi NoEsawu
Funda ngendlela uYakobi noEsawu, umntu nomntakwabo, abafunda ngayo ukuvana.


text:
INQAKU ELINGUMXHOLO
Ngaba Nguwe Olawula Ubomi Bakho?
NGOXA wawusakhula, wawufuna ukuba yintoni xa umdala? Mhlawumbi wawufuna ukutshata, ukuba yincutshe kumsebenzi othile, okanye ukwenza umsebenzi onik’ umdla. Kodwa ubomi abusoloko buhamba ngendlela esithanda ngayo. Kusenokwenzeka izinto ezingalindelekanga ezinokubutshintsha mpela ubomi. Kwenzeka kanye loo nto kuAnja, uDelina noGregory.
UAnja waseJamani kwafunyaniswa ukuba unesifo somhlaza xa wayeneminyaka eyi-21, ibe ngoku unzinyelwa nakukuphum’ endlwini.
UDelina waseMerika unesifo esihlasela imithambo-luvo. Ukongezelela apho, unyamekela abantakwabo abathathu abakhubazekileyo.
UGregory waseKhanada unengxaki yokuxhalaba ngokugqithiseleyo.
UAnja, uDelina noGregory bakwazile ukulawula ubomi babo nakuba beneengxaki. Njani?
Omnye umzekeliso weBhayibhile uthi: “Ngaba uzibonakalise udimazekile ngomhla wokubandezeleka? Uya kuphelelwa ngamandla.” (IMizekeliso 24:10) Kucacile ukuba, indlela ocinga ngayo ibaluleke gqitha. Abantu abalahl’ ithemba xa iimeko zabo zitshintsha basenokucinga ukuba akukho nto banokuphinda bakwazi ukuyenza, ngoxa abahlal’ ethembeni bekwazi ukulawula ubomi babo.
Yiva indlela ebancede ngayo loo nto uAnja, uDelina noGregory.


text:
MEYI 10, 2013
ESLOVAKIA
AmaNgqina KaYehova AseSlovakia Avuyela Iminyaka Eyi-100
EBRATISLAVA, eSlovakia—NgoDisemba 15, 2012, amaNgqina kaYehova akwiofisi yesebe amema abamelwane bawo ukuze aye kubuka isakhiwo sawo, oku akwenza kuba ebhiyozela iminyaka eyi-100 efundisa iBhayibhile kweli lizwe. Ukuze kumenywe abamelwane kwasasazwa izimemo. Bangaphezu kwe-200 abantu ababekhona kwaye bekukho imiboniso elishumi ebiyimbalasane yembali yamaNgqina kaYehova aseSlovakia.
Ngo-1912 amaNgqina kaYehova aqalisa ukushumayela eSlovakia. Ngo-1991 amaNgqina akhulula iBhayibhile echanileyo nefundeka lula ngeSlovak. Iofisi yesebe yaseBratislava yiyo exhasa umsebenzi wamaqela amahlanu aguqulela iSlovak. Umsebenzi wokuguqulela uquka iNtetho Yezandla YaseSlovakia, iEastern Slovak Roma kunye neelwimi zeOlah Roma. Zonke iimpapasho kunye neeBhayibhile ezenziwayo, zifumaneka simahla. Ukuza kuthi ga ngoku, veki nganye amaNgqina angaphezu kwe-11 000 aseSlovakia afundisa iBhayibhile abantu abangaphezu kwe-3 400 emakhayeni abo, enceda abantu abakubudala obahlukeneyo kwaye ephucula nobomi babo.
Kukho iintlanganiso ezinceda abantu bayiqonde kakuhle iBhayibhile, zikumabandla ayi-160 akweli lizwe, kwaye wonke umntu wamkelekile ukuze aye kuzivela. Minyaka le amaNgqina kaYehova abanazo neendibano, eyokuqala yayingo-1923. Ngo-2006 amaNgqina kaYehova aba nendibano ekhethekileyo eBratislava ekwakukho kuyo abantu abangaphezu kwe-10 700, kuquka neendwendwe ezingaphezu kwe-3 600 ezisuka eCzech Republic, eHungary, naseRomania.
URastislav Eliaš isithethi samaNgqina kaYehova aseSlovakia uthi: “Kule minyaka iyi-100 idluleyo, eSlovakia amaNgqina kaYehova ebesaziwa njengabantu abadala uxolo, abanyanisekileyo nabathanda izalamane kunye nabahlali. Siza kuqhubeka sisebenza nzima ukuze sifundise abamelwane bethu iBhayibhile, njengoko nathi sisenjenjalo.”
Ungafowunela:
Okwenzeka ehlabathini: UJ. R. Brown, okwiOfisi Yenkcazelo kule nombolo +1 718 560 5000
ESlovakia: Rastislav Eliaš, tel. +421 2 49107611


text:
Ukoyisa Ingxaki Yokutyeba Ngokugqithiseleyo Kwabaselula
NGOKUTSHO kweSebe Lezempilo Neenkonzo Zoluntu eUnited States, “ukususela ngowe-1980 ukusa kowama-2002, liye landa ngokuphindwe kathathu inani labantwana abakwishumi elivisayo abatyebe gqitha, ibe le ngxaki iliphinda kabini eli nani kubantwana abancinane.” Oku kutyeba ngokugqithiseleyo kwasebutsheni kwabantu kwayanyaniswa nezigulo eziqhubekayo ezifana nehigh blood, isifo seswekile, isifo sentliziyo, nezinye iintlobo zomhlaza. *
Ziliqela izinto ekuthiwa zibangela ukutyeba ngokugqithiseleyo kwasebutsheni, ziquka ukusoloko uhleli ungenzi nto, iintengiso ezenzelwa ukutsala abaselula, ukufumaneka lula nokuba nemali yokuthenga ukutya okungekho mpilweni. IZiko Lokuthintelwa Kwezifo eUnited States lithi: “Ukutyeba ngokugqithiseleyo kwasebutsheni kubangelwa kukuzingxala ngokutya okunika umzimba amandla amaninzi kube kungekho nto uyenzayo ukuwasebenzisa, efana nokuzilolonga.”
Ngenxa yoku, abantwana nabo bakwishumi elivisayo nabantu abadala bamele bayijonge indlela abatya ngayo. Singadanga sizibaxe izinto, kukho izinto ezimbalwa ezilula ezinokusinceda. Ngokomzekelo, kukho umfana ogama linguMark, owafumanisa ukuba ukwenza uhlengehlengiso kwindlela atya ngayo kwamnceda gqitha wasempilweni. Uthi: “Kukho ixesha apho ndandilikhoboka lokutya okungekho mpilweni kwaphela.” UVukani! ukhe wadlan’ indlebe noMark ukuze eve indlela alwenze ngayo olo tshintsho.
Yaqala nini le ngxaki yakho?
Emva kokugqiba isikolo. Lelo xesha kanye endaqalisa ngalo ukuya kutya ezivenkileni. Kufuphi nasemsebenzini kwakukho iivenkile ezimbini zokutya, ngoko ndandisitya kuzo emini phantse yonke imihla. Kwakulula ukuya kutya kuzo kunokuziphekela.
Yaba njani imeko emva kokuba uphume waya kuzihlalela?
Waba nochatha lo mkhwa. Ndandingakwazi ukupheka, ndabe ndingenamali yaneleyo; yabe nevenkile enoku kutya kungekho mpilweni ndikuthandayo ikufuphi. Eyona ndlela ilula nefikelelekayo yaba kukuya kutya apho. Ukongezelela koko kutya kungekho mpilweni, ndandisitya kakhulu. Ndandingakuthandi ukutya nje okuqhelekileyo. Ndandizibetha ngeetshiphsi ezinkulu, umngxu wesihlwahlwazayo nomagumede wehamburger—ndithenga nantoni na enkulu xa ndinemali yayo.
Zajika phi izinto?
Xa ndandineminyaka engaphezu kwama-20, ndaqalisa ukucingisisa ngempilo yam. Ndandiyimbukumbuku. Ndandihlala ndidiniwe, ndingazithandi kwaphela. Ndaqonda ukuba ndimele ndenze into.
Wenza njani ukuze utye kakuhle?
Ndacinga ngento eza kundinceda kangangexesha elide. Ndaqala ngokunciphisa ukutya kwam. Ndandiye ndizixelele ukuba, “Liza kuphinda lifike elinye ixesha lokutya; andiphelelanga koku.” Maxa wambi kwakufuneka ndimke, ndishiye ukutya apho etafileni. Ndandiye ndivuye xa ndikwenzile oko, kanye oku komntu owoyisileyo.
Ngaba zikho iinguqu ezinkulu ekwafuneka uzenze?
Zikho izinto ekwafuneka ndiziyeke ngokupheleleyo. Umzekelo, ndaziyeka iziselo ezihlwahlwazayo, ndasela amanzi kuphela. Kwakunzima nyhani oko. Ndandizithanda ezi ziselo, ndiwacaphukela amanzi. Emva kokusela amanzi, ndandirhabula ijusi, ukuze umlomo wam ube mnandi. Ethubeni ade aqheleka amanzi.
Yintoni enye owayenzayo ngaphandle kokuyeka oku kutya?
Ndakhetha ukutya ezinye izinto ezifanelekileyo. Ndaqalisa ukutya iziqhamo—iiapile, iibanana, neentlobo ezahlukeneyo zamaqunube, kunye nevatala. Ndaqalisa nokutya inyama engatyebanga njengenkuku okanye intlanzi. Oko kutya kwagqibela sele ikuko okuphambili. Ndizama ukutya imifuno ngakumbi kunokukunye ukutya. Ndiye ndafumanisa ukuba andifane nditye gqitha xa ndikhe ndafumana intwana yokutya okusempilweni ngaphambi kokuya kutya. Ethubeni, ndayeka ukurhalela ukutya okungekho sempilweni.
Ngaba wayeka ngokupheleleyo ukutya ezivenkileni?
Ndisaya ngamaxesha athile. Kodwa ngoku ndiyayilumkela into endiyityayo. Ukuba bandiphakele kakhulu, ndiye ndicele into yokuphatha ukutya endiza kugoduka nako. Emva koko ndikwahlula phakathi ngaphambi kokuba ndiqalise ukutya. Oko kundinceda nditye ukutya okwaneleyo kunokuba ndigqithise, kuba nje ndisoyika ukukushiya epleyitini.
Lukuncede njani lonke olu tshintsho?
Umzimba uye wehla, ndatsho ndafumana namandla. Nditsho ndazithanda noko ngoku. Eyona nto ibalulekileyo nendivuyisayo kukwazi ukuba xa ndinyamekela impilo yam, ndihlonela uThixo ondiphe ubomi. (INdumiso 36:9) Ndandikade ndicinga ukuba ukunyamekela impilo kuyindinisa. Le yindlela endandiya kuyikhetha kwasekuqaleni, ukuba ndandazile! *
^ isiqe. 2 Ibinzana elithi “ukutyeba ngokugqithiseleyo kwasebutsheni” libhekisela kwimeko yempilo echaphazela abantwana abancinane nabo bakwishumi elivisayo. Iingcali zithi afikelela kwiipesente ezingama-70 amathuba okuba abaselula abatyebe gqitha babenjalo naxa sele bekhululile.
^ isiqe. 20 UVukani! akakhuthazi hlobo luthile lwendlela yokutya. Mntu ngamnye umele ahlolisise indlela ayikhethayo aze adibane nogqirha ngaphambi kokuba azenzele isigqibo ngokutya akukhethayo. Musa ukutya kuba nje kuthandwa ngabantu abaninzi kodwa kuyingozi.


text:
JULAYI 16, 2015
EJAMANI
Abasemagunyeni Bathwesa Imbasa Utata Nonyana Ngokusindisa Amadoda Amathathu Kwimoto Evuthayo
ESELTERS, eJamani—Elinye iNgqina likaYehova, uAndreas Bonk, nonyana wakhe uJorim, ngabanye babantu abanikwa imbasa ngoAprili 16, 2015, ngokusindisa ubomi babantu abathathu ababekwimoto eyayivutha amadangatye. Ezi mbasa bazithweswa kwitheko ekwakukho kulo umphathiswa wezangaphakathi wePhondo laseBaden-Württemberg, kumzantsi-ntshona weJamani, noosodolophu ababini baseObersulm naseWaiblingen, iidolophu ababephuma kuzo abo babethweswa. UMphathiswa Wezangaphakathi, uReinhold Gall (kumfanekiso ongasentla, ngowesithathu ukusuka ekunene) wathwesa uAndreas Bonk iMbasa Yokusindisa Ubomi Babantu BePhondo LaseBaden-Württemberg (eLebensrettungsmedaille des Landes Baden-Württemberg). Loo mbasa yamkelwa yinkosikazi kaMnu. Bonk, uChristiane (kumfanekiso ongasentla, uphakathi), kuba yena wayelaliswe esibhedlele ngaloo mini, ngenxa yenye into. Kwelo theko, usodolophu waseObersulm, uTilman Schmidt (kumfanekiso ongasentla, ekuqaleni ekhohlo), wanika uJorim Bonk (kumfanekiso ongasentla, uphakathi) iSiqinisekiso Segama Elihle(iEhrungsurkunde).
NgoMeyi 11, 2014, uAndreas noJorim Bonk babehamba ngemoto kuhola wendlela besiya kwintlanganiso enkulu yemfundiso yeBhayibhile eyayiqhutywa ngamaNgqina kaYehova, apho uAndreas wayeza kunikela intetho yeBhayibhile. Kuloo ndlela, badibana nengozi embi yemoto. Amajoni amane aseUnited States ayevaleleke kuloo moto yayivutha amalangatye, ilele ngecala. AbakwaBonk, nabanye ababini bamisa iimoto zabo ukuze bancede. UAndreas wabeka ubomi bakhe engozini ezama ukukhupha loo majoni de kwafika amapolisa, abacimi-mlilo neambulensi. Okulusizi kukuba, elinye ijoni lafa. Iphephandaba iSulmtaler Woche lachaza into eyathethwa nguMphathiswa uGall kwaba bantu basindisa la majoni lisithi, “Nibe ngamakroti, nanesibindi. Anikhange nicinge ngobenu ubomi.” Usodolophu uSchmidt wongezelela ngelithi, “Thina bantu baseObersulm, siyazidla ngani.”
UAndreas Bonk wachaza into eyabangela ukuba abe nesibindi sokuhlangula loo majoni esithi: “Ndamisa kuloo ngozi kuba ndibakhathalele abantu. Ubomi ndibuxabise kakhulu. . . . Ukuba mna okanye izalamane zam sinokuba kwimeko enjeya, ndiyathemba ukuba nabanye abantu bangaba nesibindi sokunceda.” UJorim yena wathi, “Kubalulekile ukuba sibahoye abantu xa befuna uncedo.”
Elo theko lembasa lalikwiHolo Yedolophu yaseObersulm. Lithetha ngelo theko, iphephandaba laseJamani iSTIMME.de lachaza into eyathethwa ngusodolophu waseWaiblingen, uAndreas Hesky (kumfanekiso ongasentla, ngowesibini ukusuka ekunene), lisithi: “Xa nicinga ngale nto niyenzileyo, niya kuncuma ngaphakathi. Idolophu yaseWaiblingen iyazidla ngokuba nabantu abanjengani. Sifunda lukhulu kuni.”
Media Contact(s):
International: J. R. Brown, Office of Public Information, tel. +1 718 560 5000
Germany: Wolfram Slupina, tel. +49 6483 41 3110


text:
Ngaba IBhayibhile Ibhalwe Ngobulumko Babantu?
Impendulo esuka eBhayibhileni
IBhayibhile, ekwabizwa ngokuba ziZibhalo Ezingcwele, ithetha izinto ezininzi zobulumko. Noko ke, khawuve indlela iBhayibhile ezithethelela ngayo: “
Sonke iSibhalo siphefumlelwe nguThixo.” (2 Timoti 3:16) Zininzi izinto ezingqina la mazwi. Nazi ezinye zazo:
- Akakho umntu owakha wayingqina ibubuxoki imbali ebhalwe eBhayibhileni.
- Ababhali beBhayibhile yayingabantu abanyanisekileyo yaye babhala ngokunyaniseka. Ukunyaniseka kwabo kwabangela ukuba babhale iinyaniso zodwa.
- IBhayibhile inomxholo omnye: ukuthethelelwa kwelungelo likaThixo lokulawula nokufezwa kwenjongo yakhe esebenzisa uBukumkani bakhe obusezulwini.
- Nangona yabhalwa kumawaka eminyaka eyadlulayo, iBhayibhile ayizange izenze iimpazamo ezenziwa ziinzululwazi nakubeni ezo mpazamo zazo zamkelwa njengeziyinyaniso kumaxesha amandulo.
- Ubungqina obubhaliweyo bubonisa ukuba iziprofeto zeBhayibhile ziye zazaliseka.
Funda Okungakumbi
Ngaba Iindaba Ezilungileyo Zivela KuThixo Ngokwenene?
Sinokuqiniseka njani ukuba iBhayibhile ichanile?
Is the Bible the Word of God?
Ucinga ukuba ababhali beBhayibhile babephefumlelwe nguThixo ngokwenene?


text:
R.Leipaus gamybinė komercinė įmonėIkhadi engabonakaliyo
R.Leipaus gamybinė komercinė įmonė
Amandla kunye nezibonelelo zendalo, Backhoe wabo, Construction, ireal estate, Iinkonzo funeral kunye nezixhobo, Imitshini, izixhobo +21
Ushicelelo
I-V 8:00-17:00
- R.Leipaus gamybinė komercinė įmonė
Imephu
Umsebenzi udidi
Amandla kunye nezibonelelo zendalo, Backhoe wabo, Construction, ireal estate, Iinkonzo funeral kunye nezixhobo, Imitshini, izixhobo, Inkqubo ehambisa, Izibonelelo, Izixhobo zokwakha, Izixhobo zokwakha, Land reclamation, Lezothutho, ukuthuthwa, Mangcwaba, Neenkonzo zezothutho road, Nemihlakulwana, Nokulungiswa kwendlela, Oomatshini construction, Reclamation, Reclamation izixhobo, Reclamation system, Stone products, Thts, Ufakelo ehambisa, Ukupheyiva imisebenzi, Ukwakhiwa kwendlela, Ukwakhiwa kwendlela, Uthutho local


text:
Isipho Samatikiti Enqwelo-moya Ayi-19 000
NgoJulayi 2013, iQumrhu Elilawulayo lamaNgqina kaYehova labhalela abathunywa bevangeli nabanye oovulindlela abakhethekileyo abakhonza kumazwe akude ileta eyabavuyisa ngokwenene. Le leta yayithetha ngelungiselelo lokunceda aba bazalwana ukuba baye kwiindibano zengingqi nezamazwe ngamazwe ezaziza kuba ngo-2014 nasekuqaleni kuka-2015.
Injongo yeli lungiselelo yayingekokubanceda ukuba baye endibanweni nje kuphela, kodwa babeza kutsho bakwazi ukuchitha ixesha neentsapho zabo kunye nabahlobo. Kule leta kwathiwa intlangano iza kubabhatalela amatikiti okuya nokubuya.
Nakubeni kwakungaqalwa ukwenziwa ilungiselelo elinje, kodwa kulo nyaka kwakuza kwenziwa into eyahlukileyo. ISebe Lezohambo LeKomkhulu Lehlabathi elisandul’ ukusekwa laliza kuthenga amatikiti phantsi kolwalathiso lweKomiti Yokufundisa YeQumrhu Elilawulayo.
Kungekudala emva kokuba loo leta ithunyelwe, zagaleleka izicelo zamatikiti kweli sebe. Kwathi kufika uJanuwari 2014, zabe sezingasabaleki ezo zicelo. Iqela elalabelwe ukwenza la malungiselelo lathenga amatikiti oovulindlela abakhethekileyo abasehlabathini lonke.
Amatikiti okuya kwezinye iindawo kwakungekho lula ukuwafumana. Oovulindlela abasuka eReykjavík, eIceland, kwakufuneka baqale eCochabamba, eBolivia. Abanye abasuka eNouméa, eNew Caledonia, kwakufuneka bafumane iinqwelo-moya eziya eAntananarivo, eMadagascar. Abanye bakhwela ezisuka ePort Moresby, ePapua New Guinea, zisiya eSeattle, eWashington, eMerika, ukanti abanye babeza kusuka eOuagadougou, eBurkina Faso, baye eWinnipeg, eKhanada.
Iqela labantu abahlanu elisebenza kwisebe leKomkhulu Lehlabathi Elijongene Nohambo lathenga amatikiti ayi-19 000. Lisebenzisa iminikelo yolu hambo ethunyelwe ngamabandla, loo matikiti lawathumela kubazalwana noodade abamalunga ne-4 300 abakumazwe ayi-176.
Eli lungiselelo laxatyiswa kakhulu. Esinye isibini esingabathunywa bevangeli sabhala senjenje: “Namhlanje sibuyela kwisabelo sethu kuMzantsi-mpuma weAsia. Sibulela ngokungazenzisiyo ngoncedo lwenu ukuze sikwazi ukuya eNgilani, ilizwe esazelelwa kulo, size sibe kunye neentsapho nezihlobo zethu emva kweminyaka emihlanu sabagqibela. Ngesingakhange sikwazi ukuza apha ngaphandle kweli lungiselelo. Sibabulela ngokuphuma kumazants’ entliziyo bonke abo babangele ukuba liphumelele.”
Umthunywa wevangeli okhonza eParaguay wabhala wenjenje: “Mna nomkam sifuna ukunibulela kakhulu ngelungelo enisiphe lona lokuya kwindibano yezizwe ngezizwe eNew Jersey, eMerika. Ekuqaleni kuka-2011, saceba ukuya kubona ikomkhulu lehlabathi eMerika. Sasinemadlana esasiyigcinele ukuya apho. Kusenjalo, ngoJuni waloo nyaka safumana isimemo sokuya kutyelela amabandla entetho yezandla eParaguay. Oko kwakuza kwenza ukuba sihle sinyuka. Emva kokuba sicingisise kakuhle ngale nto, sagqiba ekubeni singabi saya eMerika, kunoko sithenge imoto eyayiza kusinceda kweso sabelo sethu sitsha. Sisajonge leyo, safumana isimemo sokuya kwindibano yezizwe ngezizwe. Latsho lazaliseka iphupha lethu! Simbulela ngokungazenzisiyo uYehova ngokulunga nothando asibonise lona.”
Sisebenzisa ie-mail esinye isibini saseMalawi sabhala sathi: “Enkosi kakhulu ngento enisenzele yona! Siyayicinga indlela enisebenze ngayo, ixesha nemali eniyichithileyo kula malungiselelo. Siyixabisa kakhulu indlela enisebenze nzima ngayo, ngaphezu koko, sibulela intlangano kaYehova ebangele ukuba sonke sikwazi ukuya kwindibano yezizwe ngezizwe emakhaya size sichithe ixesha neentsapho nabahlobo bethu.”
Abazalwana noodade abasebenza kwisebe leKomkhulu Lehlabathi Elijongene Nohambo babewuthanda lo msebenzi. UMileivi wathi: “Ukunceda abathunywa bevangeli baye kubona iintsapho nabahlobo babo emakhaya yayingumsebenzi okhetheke ngokwenene.” UDorise wongezelela ngelithi: “Wandinceda ndabona indlela intlangano ebathanda ngayo abo bakhonza kwamanye amazwe.” Kanti yena uRodney, ovelela eli sebe wathi: “Kundivuyise ngokwenene ukubandakanyeka kulo msebenzi.”
Ehlabathini lonke amaNgqina kaYehova alivuyela ithuba lokwenza umnikelo wokupha abazalwana noodade abasebenza nzima nabazincamileyo.
Funda Okungakumbi
Kutheni AmaNgina KaYehova Esiya KwiiNdibano Ezinkulu?
Nyaka ngamnye, siba neendibano ezintathu ezikhethekileyo. Ungangenelwa njani kuzo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
25 “Ngoko ubukumkani bamazulu buya kuba njengeentombi ezinyulu ezilishumi ezathabatha izibane+ zazo, zaphuma zaya kuhlangabeza umyeni.+
2 Ezintlanu zazo zazizizidenge,+ kwaye ezintlanu ziziingqondi.+
3 Ezizizidenge zathabatha izibane zazo kodwa azizange ziyithabathe ioli,
4 kanti eziziingqondi zathabatha ioli ngezikhongozelo zazo nezibane zazo.
5 Ngoxa umyeni wayelibele, zanqwaleka zonke zaza zalala.+
6 Kanye phakathi kobusuku kwavela udanduluko,+ ‘Nanku umyeni! Phumani niye kumhlangabeza.’
7 Ngoko zonke ezo ntombi zinyulu zavuka zaza zabeka izibane+ zazo ngolungelelwano.
8 Ezizizidenge zathi kweziziingqondi, ‘Sinikeni inxalenye yeoli yenu,+ ngenxa yokuba izibane zethu sele ziza kucima.’
9 Eziziingqondi+ zaphendula zathi, ‘Mhlawumbi isenokungasaneli ncam thina nani. Ngoko ke, yiyani kwabo bayithengisayo, nizithengele.’
10 Ngoxa babesiya kuthenga, wafika umyeni, zaza iintombi ezinyulu ezazilungile zangena naye kwitheko lomtshato;+ lwavalwa ke ucango.
11 Emva koko ezinye iintombi ezinyulu nazo zafika, zisithi, ‘Mnumzana, mnumzana, sivulele!’+
12 Ekuphenduleni wathi, ‘Inene ndithi kuni, andinazi.’+
13 “Ngoko ke, hlalani nilindile,+ ngenxa yokuba ningayazi imini okanye ilixa.+
14 “Kuba kanye kunjengaxa umntu,+ owayeza kuhambela kwenye indawo,+ wabiza amakhoboka akhe waza wawanika impahla yakhe.+
15 Elinye walinika iitalente ezintlanu, elinye ezimbini, ukanti elinye walinika enye, ngalinye ngokwamandla alo,+ waza waya kwenye indawo.
16 Ngoko nangoko elo lafumana iitalente ezintlanu lahamba laza lashishina ngazo, lazuza ezintlanu ezingakumbi.+
17 Ngendlela efanayo elo lafumana ezimbini lazuza ezimbini ezingakumbi.
18 Kodwa elo lafumana enye kuphela lemka, yaye lemba emhlabeni laza lafihla imali yesilivere yenkosi yalo.
19 “Emva kwexesha elide+ inkosi yaloo makhoboka yeza yalungisa amatyala kunye nawo.+
20 Ngoko elo lalifumene iitalente ezintlanu leza ngaphambili lezisa iitalente ezintlanu ezongezelelekileyo, lisithi, ‘Nkosi, wandinika iitalente ezintlanu; yabona, ndizuze iitalente ezintlanu ezingakumbi.’+
21 Inkosi yalo yathi kulo, ‘Wenze kakuhle, khoboka elilungileyo nelithembekileyo!+ Ubuthembekile+ kwizinto ezimbalwa. Ndiza kukumisela phezu kwezinto ezininzi.+ Ngena kuvuyo+ lwenkosi yakho.’
22 Elo lalifumene iitalente ezimbini leza ngaphambili laza lathi, ‘Nkosi, wandinika iitalente ezimbini; yabona, ndizuze iitalente ezimbini ezingakumbi.’+
23 Inkosi yalo yathi kulo, ‘Wenze kakuhle, khoboka elilungileyo nelithembekileyo! Ubuthembekile kwizinto ezimbalwa. Ndiza kukumisela phezu kwezinto ezininzi.+ Ngena kuvuyo+ lwenkosi yakho.’
24 “Ekugqibeleni elo lalifumene italente enye leza ngaphambili+ lathi, ‘Nkosi, bendikwazi njengomntu ongqongqo, uvuna apho ubungahlwayelanga khona uze uhlanganise apho ubungelanga khona.
25 Ngoko ndiye ndafikelwa luloyiko+ ndaza ndaya kuyifihla italente yakho emhlabeni. Naku okukokwakho.’
26 Ekuphenduleni inkosi yalo yathi kulo, ‘Khobokandini elingendawo nelidangeleyo, ubusazi, andibi kunjalo, ukuba ndavuna apho ndandingahlwayelanga khona yaye ndahlanganisa apho ndandingelanga khona?
27 Ngoko ke, ubufanele ukuba ubeke imali yam yesilivere koonobhanki, ndize ekufikeni kwam ndamkele oko kukokwam nenzala.+
28 “‘Ngoko ke yithabatheni italente kuye nize niyinike lowo uneetalente ezilishumi.+
29 Kuba wonk’ ubani onako, uya kunikwa okungakumbi yaye uya kuba nentabalala; kodwa ke yena lowo ungenako, kwanoko anako kuya kuthatyathwa kuye.+
30 Kwaye liphoseni phandle ikhoboka elingancedi nganto ebumnyameni ngaphandle. Apho kuya kubakho ukulila nokutshixiza kwamazinyo alo.’+
31 “Xa uNyana womntu+ efika esebuqaqawulini bakhe, nazo zonke iingelosi zikunye naye,+ uya kwandula ke ahlale phantsi kwitrone yakhe yobuqaqawuli.+
32 Kwaye zonke iintlanga ziya kuhlanganiselwa phambi kwakhe,+ abahlule+ abantu omnye komnye,+ kanye njengokuba umalusi esahlula izimvu ezibhokhweni.
33 Uya kuzibeka izimvu ngasekunene+ kwakhe, kodwa zona iibhokhwe ngasekhohlo kwakhe.+
34 “Ngoko ukumkani uya kuthi kwabo bangasekunene kwakhe, ‘Yizani, nina nisikelelweyo nguBawo,+ budleni ilifa+ ubukumkani+ obalungiselelwa nina ukususela ekusekweni kwehlabathi.+
35 Kuba ndalamba, nandinika into yokudla;+ ndanxanwa, nandinika into yokusela. Ndandingowasemzini, nandamkela ngomoya wokubuk’ iindwendwe;+
36 ndandize,+ nandambesa. Ndandigula, nandivelela. Ndandisentolongweni,+ neza kum.’
37 Ngoko abo bangamalungisa baya kumphendula bathi, ‘Nkosi, sakubona nini na ulambile saza sakondla, okanye unxaniwe,+ saza sakunika into yokusela?+
38 Sakubona nini na ungowasemzini saza sakwamkela ngomoya wokubuk’ iindwendwe, okanye uze, saza sakwambesa?
39 Sakubona nini na ugula okanye usentolongweni saza saya kuwe?’
40 Kwaye ekuphenduleni ukumkani+ uya kuthi kubo, ‘Inene ndithi kuni, Ekubeni nenjenjalo koyena mncinane+ waba bazalwana bam,+ nenjenjalo nakum.’+
41 “Uya kwandula ke athi kwabo bangasekhohlo kwakhe, ‘Mkani kum,+ nina niqalekisiweyo, niye emlilweni ongunaphakade+ owalungiselelwa uMtyholi neengelosi zakhe.+
42 Kuba ndalamba, kodwa anizange nindinike nto yakudla,+ kwaye ndanxanwa,+ kodwa anizange nindinike nto yokusela.
43 Ndandingowasemzini, kodwa anizange nindamkele ngomoya wokubuk’ iindwendwe; ndandize, kodwa anizange nindambese;+ ndandigula kwaye ndisentolongweni,+ kodwa anizange nindivelele.’
44 Baya kwandula ke baphendule bathi, ‘Nkosi, sakubona nini ulambile okanye unxaniwe okanye ungowasemzini okanye uze okanye ugula okanye usentolongweni saza asakulungiselela?’
45 Uya kwandula ke abaphendule athi, ‘Inene ndithi kuni, Ekubeni ningenzanga njalo komnye waba bangabona bancinane,+ anenzanga njalo+ nakum.’+
46 Kwaye aba baya kumka baye kwintshabalalo engunaphakade,+ kodwa bona abangamalungisa baye ebomini obungunaphakade.”+
Yithumele
Yithumele
Mateyu 25
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=40&Chapter=25&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D25%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
LANSMETA, UABIkhadi engabonakaliyo
LANSMETA, UAB
Amandla kunye nezibonelelo zendalo, Construction, ireal estate, Iimveliso zeglasi, Imitshini, izixhobo, Izakhiwo metal izakhiwo +4
Ushicelelo
I-V 8:00-17:00
- LANSMETA, UAB
Imephu
Umsebenzi udidi
Amandla kunye nezibonelelo zendalo, Construction, ireal estate, Iimveliso zeglasi, Imitshini, izixhobo, Izakhiwo metal izakhiwo, Izixhobo ishishini ukutya, Noshishino, imveliso, Stone products, Zesinyithi nentsimbi iimveliso
Ikhowudi qr
vCard
Website
Igama site: UAB Lansmeta - Juodojo, nerūdyjančio plieno gaminių, konstrukcijų projektavimas, gamyba, montavimas, metalo pjaustymas aukšto spaudimo vandens srove


text:
AMABALI EBHAYIBHILE ANEMIFANEKISO
AMABALI EBHAYIBHILE ANEMIFANEKISO
URute Ngumhlobo Onyanisekileyo
Kwakutheni ukuze uRute ashiye ikhaya lakhe afudukele kwelinye ilizwe? Funda ibali elinemifanekiso kwi-Intanethi okanye kwiPDF eprintiweyo.
OKUNGAKUMBI
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?